qundao/data-zh-poetry huggingface dataset:
忆旧游·洪都
作者：宋翔凤
朝代：清
体裁：词

去滕王阁里，散却飞霞，住得闲云。问闲云何著，任丝丝片片，做到斜曛。暮江一色空碧，思比乱流分。已瘦遍山容，暗将剑气，销尽诗魂。黄昏。意难释，望蓼子洲迷，写韵轩湮。尽有帆樯影，隔烟中聚落，堤上沙痕。几声还断清角，遗垒更无存。谢破浪长风，吹来寂寞孤酒樽。
忆旧游·潭州
作者：宋翔凤
朝代：清
体裁：词

涉江凄已绝，况滞江潭，尽唱江花。芷兰何处满，满三闾泽畔，太傅长沙。旧魂讵易招得，诗骨瘦天涯。镇寂寞承尘，有天难问，是日初斜。烟霞。几千里，记破庙人来，题壁情赊。就使文章好，付遍山啼鴂，归壑修蛇。忍教漂泊终古，无奈惜年华。又托意潇湘，苍苍自在秋水葭。
忆旧游·牂牁
作者：宋翔凤
朝代：清
体裁：词

阅蛮烟瘴雨，铁索危桥，铜鼓荒营。箐深林密地，见班兰百种，柴落零星。问来不解人语，山鬼识逢迎。更啼血禽多，断肠草满，镇日心惊。行行。乱峰里，半小妹无郎，解弄芦笙。缺月初圆夜，证兜离旧曲，欢喜新盟。一书谁补丛笑，原有万千情。任旧法穷苗，奢香十驿今已平。
忆旧游·荆州
作者：宋翔凤
朝代：清
体裁：词

郢中思故楚，梦雨台荒，丛桂庭芜。积古来愁思，觉春前寂寞，日暮踟躇。登楼四望如此，作赋惯穷途。剩汉水波深，方城树老，词客心孤。模糊。问形势，有高城戍角，战舰樯乌。割据纷纷久，是当年门户，今日通都。漫誇吞取云梦，此境付空虚。任摘句寻章，灵均宋玉今已无。
忆旧游·襄阳
作者：宋翔凤
朝代：清
体裁：词

旧闻传典午，缥缈危亭，寂历青山。是岘山亭畔，已氋氃鹤去，赑屃碑残。后来积几多泪，当日已潺湲。况怀古多情，思贤不作，一晌难乾。搊弹。大堤上，唱旧曲铜鞮，昔艳明鬓。酩酊逢佳节，怕重来魂魄，花月都寒。百年只此风景，倦客怅征鞍。想缓带轻裘，谁从叔子元凯闲。
忆旧游·西湖
作者：宋翔凤
朝代：清
体裁：词

约千丝万缕，绿涨波心，青湿烟鬟。轻吹陈迹过，惜天涯梦冷，湖上春残。嫩桃稚柳依旧，侬去任人攀。怕无力东风，长条尽日，只倚桥阑。斑斓。旧题字，有宾从高楼，文酒馀欢。杂事南都在，赋藤萝碑满，蟋蟀堂闲。可怜一别如雨，六柱冷吴船。便各记清游，当无此客无此山。
忆旧游·邺中
作者：宋翔凤
朝代：清
体裁：词

觅芳林故苑，玄武荒池，铜雀高台。对酒当歌顷，已美人黄土，文士寒灰。漳河只有流水，呜咽尽萦回。想胜事遥遥，清游历历，总付空怀。尘埃。过车处，痛自昔纷纷，老尽雄材。玉露金风里，更铜人铅泪，石虎蒿莱。邺中一记能读，古思卷中来。但握管微吟，香姜旧瓦还净揩。
忆旧游·骊山温泉
作者：宋翔凤
朝代：清
体裁：词

问华清故址，瑶甃都残，碧槛空漪。水滑春寒校，合温来软玉，浸出娇枝。坠钗久已流去，遗制少人知。剩石畔粼粼，浑疑不是，旧日方池。依稀。灯火接，奈凫雁鱼龙，空说鳞鳍。万斛黄沙里，就湔来冰雪，难浣尘缁。凌波记有罗袜，夕影定姗迟。对寂寞骊山。凉风习习侵瘦肌。
忆旧游·黄州
作者：宋翔凤
朝代：清
体裁：词

大江东去远，乱石惊涛，楚尾吴头。不尽销魂意，正沙平赤壁，水到黄州。此生已应磨蝎，中岁积烦忧。却吹起虬龙，坐来虎豹，笑看蜉蝣。清游。似前日，吊玉局仙人，零落山丘。薄宦须臾耳，为空明一镜，怅望千秋。女墙官树萧槭，谁上月波楼。有叠叠层层，相携送我天际舟。
忆旧游·黄鹤楼下放舟
作者：宋翔凤
朝代：清
体裁：词

趁江风送客，万叠沧波，一叶扁舟。目极空濛际，为云闲鹤远，独跱高楼。昔年逌尔相对，遗迹那能留。动道路情怀，人将西去，水自东流。悠悠。到斜日，又一片回飙，偏打船头。欲住辛夷桨，尚望中隐约。鹦鹉芳洲。洞庭渺渺千里，山色定含愁。但引得羁人，沉吟历尽江上秋。
念奴娇
作者：宋翔凤
朝代：清
体裁：词

唾壶缺后，尽消除不去、胸中何物。草木淮南全刬处，历历犹存垒壁。瘢拭刀鋋，沙埋箭镞，人事更霜雪。后生乡里，近来莫问英杰。官舍尊酒留连，沉沉春雨，正江花初发。待可商量耕与钓，好听虚名磨灭。千里迢迢，家山何许，一抹青如发。著书更好，闭门谁算年月。
念奴娇·初次呈孝逸并寄伯恬小宛于宣州
作者：宋翔凤
朝代：清
体裁：词

一江上下，数中间、隔尽烟岚明灭。天遣吾侪沦落处，各听潮声呜咽。小住频过，阑风伏雨，相对愁时节。天河见也，又当斗柄西揭。海内有几知音，风尘长堕，名姓劳传说。剩得闲身须好爱，已换三春颜色。如画城高，弄舟溪远，况是连年别。每思携手，坐看明月初洁。
念奴娇·娘子关
作者：宋翔凤
朝代：清
体裁：词

真人云起，记燕犀欲动、晋阳宫阙。鞭虎驱龙前日事，闺里戎机同发。女子论兵，美人教战，料理非苍卒。绣旗立处，雄关犹自崷屼。已见尘满中原，鼓行东向，闲道多能越。此处太行山极北，一队先惊蒙瞂。夫婿从军，父兄践阵，勇气兴焉勃。经过鞍马，地名常未消歇。
念奴娇·抹丽
作者：宋翔凤
朝代：清
体裁：词

尘清庭院，忽繁香微度、惹来初梦。玉作精神冰作骨，百琲宝珠嫌重。绿鬓疑松，碧钗欲坠，点点寒星拥。妆台闲诉，夜凉可许人工。记取怨月多情，惜花无语，消息凭渠送。却恨今宵帘影里，做尽侬甜何用。一样铅华，一般风露，总觉瑶阶空。那时魂与，满襟如雪曾弄。
念奴娇·林东溪醉红山馆图
作者：宋翔凤
朝代：清
体裁：词

故园回首，有深红一径、澄潭千尺。总为飘零书剑远，从此云山迢隔。数载江皋，相亲鱼鸟，吟尽终何益。问君薄宦，冷怀应胜迁客。留滞只在天涯，相思不见，名字常相惜。忽向邮筒传数纸，也信词人心迹。雨后看山，风前展画，情动遥天碧。还凭寄语，几时同醉芳席。
念奴娇·用祁孙韵为杨伯厚题云溪送别图
作者：宋翔凤
朝代：清
体裁：词

云溪水满，记年时、倚桨迟迟难发。柳色千行今不见，历尽天涯霜雪。画本依稀，诗篇零落，自顾空藤笈。杨朱歧路，可堪更置行屧。同向楚尾吴头，临风望远，此意从搜括。一片江波无赖甚，也似游人轻别。万里关河，铁衣已冷，正怨秦时月。吾侪俱老，壮心何事频说。
念奴娇·用胡城东韵题蔡友石廉访喜雨酣春图，分巡凤阳时所作也
作者：宋翔凤
朝代：清
体裁：词

知时好雨，倩长空、留住东边云脚。袭袭软风庭院里，更与枝头微掠。海样春深，烟中香满，莫解相轻薄。阑干倚处，艳情清思难著。已是沾足郊原，归来小队，宴坐垂晶箔。正有名花能掩映，佳句尊前宜索。紫腻红娇，冷销圆印，压遍芳条弱。轻绡写出，共来展向江阁。
念奴娇·绂庭山抹微云馆图
作者：宋翔凤
朝代：清
体裁：词

写成寒景，记蓬莱阁里、少游曾住。从古才人同韵事，传得筵前新句。子舍春温，婿乡云远，回首山多处。阑干拍遍。此情应待重谱。须认翠箔精帘，牙签钿轴，一任经年去。庭院好留清影在，风月那时相许。画本携将，吟怀未独，莫说人如树。故园消息，绿杨拖尽千缕。
念奴娇·过黄州用东坡赤壁韵
作者：宋翔凤
朝代：清
体裁：词

扣舷西上，到黄州、未异山川风物。玉局仙人寻已杳，徒见千寻绝壁。寂寂伤今，纷纷吊古，怀抱冰雪。当年词赋，几篇应让雄杰。何处能觅旌旂，百人山下，剩江花空发。本与乌林相遥望，战垒承平全灭。也许游人，摅情随地，自恨星星发。洞箫声断，下弦犹有凉月。
念奴娇·陈瀛东藏铜雀瓦砚
作者：宋翔凤
朝代：清
体裁：词

馀香分尽，剩漳河数曲、缠绵行客。踏遍荒烟还漠漠，尘断高台百尺。飞去鸳鸯，窜来苍鼠，土色埋成碧。陈根觅处，士衡惆怅曾积。况是此日摩挲，墨痕全渗，岁月过千百。七子南皮遗韵杳，记室风流如昔。手拓丹铭，背镌草隶，点缀踪迹。奚囊嫌重，古怀莫便轻掷。
念奴娇·马守真画兰
作者：宋翔凤
朝代：清
体裁：词

露啼花怨，有谢娘自写、当时清影。家住青溪歌舞地，梦接潇湘云境。宿雨空滋，春风无力，尽任孤芳冷。题来姓字，与兰相对同静。曾记别院笙箫，高楼文酒，盛事成俄顷。腕底留将春恨在，空碧遥青俱永。小印朱钤，明笺光砑，供养陈彝鼎。霏霏难袭，素心独怅蓬梗。
念奴娇·黄又园忆潮图
作者：宋翔凤
朝代：清
体裁：词

无双江夏，记年来、传遍天涯名姓。故里泉唐江上是，潮落潮生难定。握手相看，广陵八月，但觉波如镜。东南趋海，三千强弩犹劲。能写铁骑锵鸣，银墙陡起，事比前游胜。我昔牵情今入梦，且与图中同听。江月如斯。海天未远，笔底增秋兴。易增遥忆，玲珑山馆人静。
惜馀春慢·题扇头画兰
作者：宋翔凤
朝代：清
体裁：词

一握纤纤，风来徐引，未识清芽深浅。分明梦影，层叠春心，并作叶底花软。难忘人来坐闲，铅粉亲调，玉豪亲吮。问能教长似，今年重午，客怀全遣。又底事、轻度关山，前番香草，自向怀中空卷。先防瘁损，更易模糊，好惜露华初泫。尘陌重相见时，留取旧纨，灯边同展。奈十分萧瑟。天涯吟到，五更将转。
扬州慢
作者：宋翔凤
朝代：清
体裁：词

红药空吟，绿杨如梦，二分月尚当头。为青春易去，更冷照清秋。记泥酒、酣歌旧地，玉觞无语，钿瑟萦愁。正纷纷波急，前番曾绕迷楼。醉中缱绻，怕醒来、瑶想都收。况露湿芳踪，云沉倩影，难说勾留。便积几重惆怅，无人处、素付休休。问琼花开否，诗魂还恋扬州。
扬州慢·清明用孝逸韵
作者：宋翔凤
朝代：清
体裁：词

替草生晴，与花作暖，画堂略有微风。是连宵急雨，送百舌声中。到前度、颓垣影里，海棠香困，杨柳烟笼。恨无端遮了，天涯深翠房栊。任侬小住，念同游、曾诉孤鸿。剩落魄山城，今朝熟食，愁语难工。莫道青春能去，年年忆、好好红红。任模糊台榭，牵来残梦犹浓。
拜星月
作者：宋翔凤
朝代：清
体裁：词

剑匣三更，衣装千里，客里荒鸡听惯。一倍凄凉，是今宵孤岸。梦中到、月洁霜清境地，又与、绰约秾姿重见。尺五城南路，迷茫谁辨。记华灯、翠幕开芳宴。拨琵琶自说当风怨。未定何日相逢，已酒阑人散。送门前、跨马天涯远。离亭外、柳色全遮断。剩河边、暮雨潇潇，滴愁心久乱。
摸鱼儿·六月廿四日为荷花生日同嶰筠先生作
作者：宋翔凤
朝代：清
体裁：词

倚阑干、送来香气，已消无限烦暑。亭亭早向凌波见，不待生朝先吐。人久伫。立廿四桥边，廿四番风数。良辰此度。正翠盖擎珠，碧筒作斝，清露代芳醑。嫣然笑，忽觉相逢旧侣。年年风貌如故。前身定托空明镜，那染世间尘土。凭寄语。已玉甃方池、过了潇潇雨。芳华诵汝。觅销夏湾头。水精域里，更取冷弦谱。
摸鱼儿·其一
作者：宋翔凤
朝代：清
体裁：词

任春人、许多幽恨，芳草空自飞舞。人间只弄伤心色，又是几番风雨。春欲去。就写遍、红情绿意成虚语。羁怀最苦。任慢引清尊，徐翻怨曲，愁结总千缕。青青草，却满河漘江浦。消凝何处平楚。繁英落尽浓阴远，还向斜阳延伫。须看取。春去后、美人香草俱尘土。悲今吊古。要收拾残魂，商量旧梦，泽畔咏兰杜。
摸鱼儿·其一
作者：宋翔凤
朝代：清
体裁：词

问西风、可能逢便，良期同盼三五。关心只在绵绵地，自昔肯传佳语。新过雨。到玉漏初清、依约寻场圃。今宵暗许。正蜜意含瓤，盈怀抱子，莫作小儿女。江潭客，长似匏瓜独处。移情还记风土。生平要足家家愿，替祝生男当户。凭告与。把花蒂藏来、漫共论甘苦。门前听取。道好种先成，牵泥带露，是处送箫鼓。
摸鱼儿·其七
作者：宋翔凤
朝代：清
体裁：词

有黄鹂、尽情啼处，柳丝穿遍金缕。王孙不觉迷归路，芳草又盈南浦。风更雨。便开到、姚黄魏紫心还苦。怜他媚妩。对水咽云愁，槛前楼角，此意几重数。荒园小，不是瑶林翠圃。频年空叹尘土。桥边芍药堤边树，寂寞新来无主。天暗许。任谢尽琼花、一观留千古。凄凉怨谱。待遥碧来时，乱红飞后，更把岁华补。
摸鱼儿·其三
作者：宋翔凤
朝代：清
体裁：词

燕呢喃、画梁初乳。须知好景难遇。双双欲掠风中剪，未识软丝轻絮。廉易度。已尽共、诗人赠答无朝暮。纱窗似雾。拟挹取闲云，钩来新月，细把寸怀诉。朱门晚，但有参差碧树。飞飞时湿清露。红妆罗绮浑如昔，无奈玉颜非故。飞早误。误一片斜阳、谁认沙堤路。流莺漫妒。分轻语都收，舞衣自脱，那问旧栖处。
摸鱼儿·其二
作者：宋翔凤
朝代：清
体裁：词

记东风、乍吹芳树，琼楼难护香国。先教万里飘零远，鹃语几声听得。声已咽。为飞到、昭君青冢非青色。悲弦似泣。又引起边情，纷纷战骑，行处泪沾臆。愁如织。更遇沙昏月黑。天涯谁寄消息。依稀陌上韶华好，思买玉鞭金勒。新雨湿。望不尽、江南草树连江北。朝光未昃。问无力杨枝，忘情鸥鸟，可是旧相识。
摸鱼儿·其二
作者：宋翔凤
朝代：清
体裁：词

记牂柯、旧携家地，少年才过三五。闺中正作宜男梦，碧玉难闻私语。秋惯雨。已结就青黄、篸竹连园圃。佳名共许。是灭烛携来，笼灯抱至，歌笑听蛮女。归来久，漂泊何曾室处。暮云长隔乡土。病妻弱息知何似，藤蔓定牵蓬户。歌漫与。怕烧尽栗薪、未必存瓜苦。此时认取。又江上中秋，送瓜时节，有乐异铜鼓。
摸鱼儿·其五
作者：宋翔凤
朝代：清
体裁：词

正迷茫、十洲烟树，白鸥飞雪同逝。鼍梁未接鲛宫隐，空满海滨愁思。风景异。莫夜弄苍篪、去扰骊龙睡。鱼腥蜃气。要幻出楼台，开来户牖，此境几人至。波涛阔，一叶飘零似寄。莹煌难认金翠。扶桑欲税虞渊驾，酩酊只消沉醉。天欲渍。渍不尽、清宵万斛明珠泪。蓬莱旧事。费箫史洪厓，寻声问影，犹有暮云翳。
摸鱼儿·其六
作者：宋翔凤
朝代：清
体裁：词

倚阑干、共人憔悴，低迷只有花影。琼箫惊起珠楼梦，瑶思绮怀都醒。宵正永。有片片行云、漾出波千顷。悠然泛梗。被怨茧情丝，轻缠细裹，曲里助悲哽。江潭远，那更留连光景。尊边深意谁领。清魂销尽无销处，飞越蓬山高顶。群籁静。取寂寂寥寥、付与春弦冷。天遥地迥。却不替残红，商量去处，明月自孤岭。
摸鱼儿·其四
作者：宋翔凤
朝代：清
体裁：词

伫云霞、向空舒绣，无端吹作流水。孤山目断君山色，中有暮烟浓起。愁最是。已梦到、桃花落尽仙人死。苍凉帝子。又浦里新萍，洲前宿莽，岁月渐深矣。兰舟上，容与中流遂止。高城还障深垒。扣舷击楫移情远，无数暮兰幽芷。香逦迤。为独抱孤芳、不插闲红紫。沧波自比。有千古澄清，洗心荡目，替我谢尘滓。
摸鱼儿·次前韵呈嶰翁
作者：宋翔凤
朝代：清
体裁：词

系垂杨、万丝千缕，江湖空叹游子。风欺雨湿浑无准，分是飘零身世。怀里刺。就踯躅天街、枉羡排风翅。闲门久闭。问旧日攀条，赤阑桥畔，可趁夕阳倚。青骢曲，难约红闺姊妹。模糊都付影里。东君欲惜花开暮，肯说桃根名字。人未起。正夜色朦胧、尚有鸦啼耳。清弦乍试。又此境迢迢，波涛极目，无数隔沅芷。
摸鱼儿·题画钟馗
作者：宋翔凤
朝代：清
体裁：词

记年年、艾符蒲酒，人间频过端午。又从度索山头至，当日鬓须如故。长剑拄。跨黑卫伶俜、偏踏崎岖路。揶揄任苦。趁醉眼朦胧，夜灯闪烁，只认旧途去。萧条意。绝似天涯倦旅。茫茫疑坠云雾。元知有盖帐还好，也御湿衣微雨。前望处。添一段笙歌、院落留伊住。巾袍自古。更靴著深拥。带拖廓落，鞭影破昏暮。
摸鱼儿·题管异之词次邓嶰翁韵
作者：宋翔凤
朝代：清
体裁：词

细看来、已无尘土，眼中那见馀子。琉璃砚匣珊瑚笔，散作奇文惊世。花有刺。莫触起、花间蝴蝶翩翩翅。重门好闭。自料理奚囊，摩挲长剑，犹可暮天倚。青溪侧，曾吊年时小妹。清魂销向烟里。无端又觉长干远，待写相思两字。行更起。对万顷沧波、且住为佳耳。离怀欲试。可许一商量，残膏剩馥，乞我佩兰芷。
摸鱼子·夏词仲藏毛西河姬人曼殊水墨荷花一幅索赋
作者：宋翔凤
朝代：清
体裁：词

忆人间、十分春色，残红难问归路。依稀芍药丰台侧，可有旧埋香处。秋又暮。更冷到、年时尺幅留豪素。愁中看取。惜淡墨窗间，荷花水面，不见袜尘步。桑田后，催上徵车肯住。佳人还被君误。名花易谢荒园在，多少伤心曾诉。词再谱。怕画里芳馨、寂寞仍无主。前宵风雨。便写出亭亭，已空去影，客梦共谁度。
摸鱼子·寄题严小秋词稿兼寄蔡友石观察
作者：宋翔凤
朝代：清
体裁：词

渡江时、便闻才调，年年踪迹相避。冶城明月青溪雨，折尽柳枝难寄。歌扇底。传一卷、乌丝阑写蚕眠字。轻衫旧渍。付灯下低敲，尊边试拍，醒后那能记。昭关古，乞食重悲往事。怀人如在天际。淮南直北红心驿，却喜邮书容易。风正细。怕谱向檀槽、不出缠绵意。何时把臂。问主客图中，投壶篇里，可作故人地。
春从天上来·题画
作者：宋翔凤
朝代：清
体裁：词

人见江皋，记皎皎明星，独立清宵。博山频烬，沉水谁烧。几度过了春潮。整芙蓉裙带，定可认、旧日纤腰。寄相思，补海棠树树，杨柳条条。年年总成愁绝，任碧月琼枝，付与烟消。好事飞花，绮怀流水，不禁往恨重撩。倩画屏中影，肯和我、暮雨潇潇。奈无端、为沧波如梦，停住兰桡。
暗香·再次石帚韵
作者：宋翔凤
朝代：清
体裁：词

怕看暮色。寄远情渺渺，还传渔笛。怨语未申，掩卷微吟试探摘。风重梅花自落，偏苦苦、烦伊词笔。但挽得、一缕花魂，和泪奠芳席。倾国。渐寥寂。为梦隔万重，岁月初积。暗啼似泣。谁识微禽肯相忆。环佩归来底事，孤影破、重湖深碧。到此际、肠断久，几人道得。
暗香·前题
作者：宋翔凤
朝代：清
体裁：词

故香著色。恨暮云隔了、高楼横笛。月上曲阑，尚觉模糊忍重摘。休说红情不见，千里外、凭传吟笔。就认作、绛树能歌，依约是离席。江国。路易寂。怕纸帐画来，泪点先积。昔游几度，人去扬州远成忆。犹似微酣倚处，清影动、冰壶瑶碧。便此际、芳信冷，恁生忘得。
暗香·和幼桥咏红梅用石帚韵
作者：宋翔凤
朝代：清
体裁：词

赋成好色。对一枝正冷、难传邻笛。嫩蕊不禁，说与花时也休摘。偏到重逢绝艳。题缟袂、还教停笔。总为是、夜久香多，红泪在茵席。春国。事未寂。便雪意欲消，绮思仍积。但愁易落，摹出深痕罢追忆。君自防他泥涴，如我又、看朱成碧。负绛腊、空照取，那回记得。
暗香·题姜白石诗词合集，即用集中韵
作者：宋翔凤
朝代：清
体裁：词

照来古色。有词仙未老，高楼吹笛。望久玉梯，欲上浮槎把星摘。清思湖山自冷，又风雨、飘零遗笔。任几辈、换羽移宫，谁复继斯席。乡国。韵正寂。久付与蠹蟫，数卷尘积。去波未竭。红药桥边屡追忆。明月当空尚有，须洗尽、楼台金碧。按旧调、都在也。小红唱得。
最落魄·题绝妙好词
作者：宋翔凤
朝代：清
体裁：词

关河渺绝。断魂久向黄沙没。慢词空对青山说。闲杀红牙，细唱满湖月。名花碎锦看成骨。蛮笺小字寻如发。春心不为春消歇。香草美人，那与楚骚别。
最高楼
作者：宋翔凤
朝代：清
体裁：词

琵琶曲，曾按画楼前。往梦已如烟。去波尚作相逢意，新花那肯罢生怜。到初秋，帘影动，一钩妍。记才趁、暮潮牵小艇，便约取、微风摹鬓影。思此事，亦徒然。艳情就未消磨尽，病魔已结往来缘。又孤他，天际月，十分圆。
望江南·其一
作者：宋翔凤
朝代：清
体裁：词

扬州忆，最忆是琼花。聚八仙曾开一槛，无双亭早属吾家。还可问根芽。
望江南·其一
作者：宋翔凤
朝代：清
体裁：词

青齐路，倦客过匆匆。侧帽未能禁猛雨，夹衣不任敌尖风。别恨又重重。天怜取，为我放晴容。马趁垂杨千种绿，鸦拖残照一林红。此景更谁同。
望江南·其七
作者：宋翔凤
朝代：清
体裁：词

扬州忆，此意少人知。水重水轻全未觉，愁深愁浅定多时。雪醅触相思。
望江南·其三
作者：宋翔凤
朝代：清
体裁：词

初三月，何意照离人。窈窕不堪盈手弄，弯环却称画眉匀。此际少芳尊。迢迢梦，引起一钩新。露出墙头宜宛宛，挂来帘角定纷纷。总隔万重云。
望江南·其三
作者：宋翔凤
朝代：清
体裁：词

扬州忆，几度问瓜洲。听水听风江路远，不知谁与上帘钩。何况是楼头。
望江南·其九
作者：宋翔凤
朝代：清
体裁：词

扬州忆，殢酒更回肠。地下有人携眷属，教他月底不凄凉。天壤惜王郎。
望江南·其二
作者：宋翔凤
朝代：清
体裁：词

扬州忆，仙女庙前船。自古神仙名易误，当时碑语字空镌。芒稻水如烟。
望江南·其二
作者：宋翔凤
朝代：清
体裁：词

过新雨，浓绿上征袍。燕小有心依栋住，絮轻无计入帘飘。独醉怕醇醪。勾留处，时节似东皋。碧玉阑边迷芍药，紫筠笼里露樱桃。风物补离骚。
望江南·其五
作者：宋翔凤
朝代：清
体裁：词

扬州忆，词客有深情。红药桥边姜白石，碧桃溪里玉田生。吹笛最分明。
望江南·其八
作者：宋翔凤
朝代：清
体裁：词

扬州忆，古巷问萧条。选学微茫楼好在，注书辛苦迹同销。杨柳尚前朝。
望江南·其六
作者：宋翔凤
朝代：清
体裁：词

扬州忆，勺药事蹉跎。初白庵中人渐老，安家巷口迹重过。商妇泪痕多。
望江南·其十
作者：宋翔凤
朝代：清
体裁：词

扬州忆，携手酒初曛。月影欲沉禅智路，梅花开作蜀冈云。无那白纷纷。
望江南·其十一
作者：宋翔凤
朝代：清
体裁：词

扬州忆，明月弄婵娟。烟梦词中情历历，雪如坟远草芊芊。料取托君传。
望江南·其十二
作者：宋翔凤
朝代：清
体裁：词

扬州忆，越调付飘零。九曲池荒无客至，大明寺古少人经。千载惜娉婷。
望江南·其四
作者：宋翔凤
朝代：清
体裁：词

扬州忆，楼隔小东门。坐得词人明月底，唤来弟一久销魂。梦冷独黄昏。
望江南·其四
作者：宋翔凤
朝代：清
体裁：词

轻雷过，陌上雨方滋。愁草已昏千里路，浓烟还恨一鞭迟。难遣画楼知。荒郊外，独坐便寻思。海角渐沉飞燕影，江干又值落花时。片片更丝丝。
望江南·叶怀庭遗像
作者：宋翔凤
朝代：清
体裁：词

横塘路，闻说住词仙。破梦月沉珠箔冷，倚楼风定玉笙寒。法曲尚人间。仙去后，此卷未丛残。旧事青裙悲白发，新声红豆记香鬟。风貌识溪山。
望江南·题宋之行豫章纪游诗卷子
作者：宋翔凤
朝代：清
体裁：词

江行远，人去冷沙汀。卷里莺花波上月，写来词意总沉冥。况是客飘零。回环读，姓字尚分明。一任诗魂招未得，暮云何事梦还经。长见越山青。
木兰花慢·出京
作者：宋翔凤
朝代：清
体裁：词

过连朝阴雨，放晴后，理征鞍。照一角秋城，数行秋树，人影初寒。吾生本轻离别，奈江湖、极目路漫漫。匹马短衣行径，碧云黄叶关山。相看。临去泪休弹。襟袖早成斑。为天街踯躅，已经病酒，莫说加餐。新交更兼旧雨，怕从今、漂泊见应难。分付殢人疏柳，烦他重数雕栏。
木兰花慢·德州舟次寄星斋绂庭昆季
作者：宋翔凤
朝代：清
体裁：词

又成千里隔，照凉影，月如弓。问道路情怀，似秋惨淡，疑夜朦胧。相逢但盈古思，料新词、相忆定重重。寄语对床兄弟，劳人草草难同。船篷。路远作愁浓。谁与辨清踪。记说剑论诗，芙蕖镜槛，鹦鹉帘栊。匆匆几回梦里，自缄将、寂寞付西风。曾向河梁携手，暮云何处江东。
木兰花慢·杨柳青夜泊同陈诚之
作者：宋翔凤
朝代：清
体裁：词

听绕船暗水，系缆处，正三更。是杨柳青边，者回重到，恐觉飘零。津沽几时过了，又风波、细数一程程。乍可披衣徐起，则知伏枕还惊。同行。各自怕愁生。相对忽愁并。念增来迢递，无言可慰，有梦难成。群仙也应怅望，道归鸿、未必忆瑶京。一月流光黯淡，九河遗迹纵横。
木兰花慢·津门书忆
作者：宋翔凤
朝代：清
体裁：词

记华灯殢酒，早说是、要回肠。况一带凄清，暮烟作缕，衰柳成行。人如画中有几，惜前番、醉里太疏狂。七十二沽风紧，三千馀里波长。归航。冷淡过重阳。桅底有微霜。共天涯沦落。未相料理，转念轻装。征途已生白发，积云愁、海思更茫茫。谁见倚篷寂寞，那堪击楫低昂。
木兰花慢·潞河夜泊
作者：宋翔凤
朝代：清
体裁：词

趁斜阳欲暮，舍车马，上扁舟。正望里模糊，参差雉堞，西北高楼。数来上弦已近，照孤篷、尚是月如钩。夜久细思往事，路长远触新愁。回头。伫立费凝眸。别语记休休。渐场屋歌残，旗亭韵远，此愿谁酬。纷纷潞河水急，抱离悰、重叠梦轮辀。莫问人归何许，要知人去深秋。
柳梢青·红豆仕女图
作者：宋翔凤
朝代：清
体裁：词

展画屏风，相思欲语，早费春工。折药栏边，弄青梅底，一样玲珑。手挼裙带微慵。已放了、闲阶几丛。十五盈盈，旧时见也，那是匆匆。
水调歌头 其一 题潘星斋词卷
作者：宋翔凤
朝代：清
体裁：词

璧月与琼树，十丈砌楼台。苍寒已足古色，烟雾数重开。无奈情根种取，更积情魔如许，不觉引愁来。碎锦尚成段，待子自量裁。天街畔，频携手，几衔杯。生前何意相见，相见便萦回。一卷新词袖里，吟向紫藤架底，花鸟莫疑猜。使我不能去，恨此夕阳催。
水调歌头 其二 题潘星斋词卷
作者：宋翔凤
朝代：清
体裁：词

人在藐姑射，风露伫层台。天孙替织云锦，待取障尘埃。谁制冰弦裂帛，佐此清歌戛玉，疑是月中来。回首万花暮，愁见绣成堆。西风近，马嘶处，向侬催。临岐只有残酒，和泪入深杯。莫问春朝秋夜，休堕情天怨海，清影自徘徊。那料心如铁，为尔十分摧。
水调歌头·冯晋鱼梦游弇山图
作者：宋翔凤
朝代：清
体裁：词

旷世更谁接，四部渐飘零。宾朋文酒何处，怀古思沉冥。定有鲍家诗在，空使江郎赋好，愁草瘗山灵。怊怅复怊怅，台榭杂流萤。情绵邈，路幽邃，记来经。莫嫌负此良夜，却恐梦还醒。结得胸中云海，印取旧时风月，相望各千龄。奇境不萧瑟，迟我怕伶俜。
水调歌头·王百谷遗像
作者：宋翔凤
朝代：清
体裁：词

词客已千古，风貌至今传。不知造物何意，生此太徒然。当日牡丹赋就，羞杀瀛洲阆苑。那得有神仙。去去虎丘道，终岁酌花前。燕台筑，越溪纻，石城烟。行过四十五十，惆怅到华颠。几卷法书名画，几个名倡大侠，日暮且周旋。何必传文苑，身后有人怜。
水龙吟·前题
作者：宋翔凤
朝代：清
体裁：词

别时暗数流年，十三弦柱调非稳。前游历历，星移物换，路长人近。独滞春明，旋吟秋树，归期无准。又连番阴雨，泥深车辙，偏相见，萧疏影。欲话黄垆旧梦，过长街、愁寻去轸。青衫似我，酒痕全灭，泪斑犹隐。便是晨星，而今有几，掉头安忍。幸平生知己，衰迟肯念，正西风紧。
水龙吟·呈陶凫香廉访
作者：宋翔凤
朝代：清
体裁：词

仙人合住蓬莱，如何转爱人间世。波涛荡潏，风帆浩渺，海天无际。击辑中流，峰回路转，雨清烟霁。问当年香案，姓名犹在，谁牵率，寻常计。目极燕南赵北，有纷纷、暮云如翳。千村树接，万家鳞密。深情同系。似此声名，那生寂寞，讵增迢递。奈歧途尚有，飘零穷客，怕流光逝。
水龙吟·梅花
作者：宋翔凤
朝代：清
体裁：词

云中呼起春魂，东风逗出春前影。空山独笑，长亭何处，梦寒宵永。月照光多，云流态薄，成伊清迥。又高楼横笛，几番吹彻，云和月，枝头冷。抱取孤芳谁领，自萧疏、烟开林静。迢迢此际，缟衣难即，翠禽都醒。玉骨瑶情，总无端绪，费人寻省。为生平结得，江南恨远，隔重重岭。
水龙吟·陈芝年观海弟二图
作者：宋翔凤
朝代：清
体裁：词

九州五岳归来，倦游依旧归无计。萍蓬易转，沙尘将老，销来奇思。作赋工吟，登楼倚槛，迢迢千里。想暮潮生处，当年明月，曾潜织，鲛人泪。莫道前番难记。有沧波、待君重至。遥天极目，东风吹返，飘零犹寄。卷里烟霞，胸中岛屿，傲人馀此。怕蓬莱水浅，玲珑阁远，积苍茫意。
汉宫春·清微道人画兰
作者：宋翔凤
朝代：清
体裁：词

耐得清寒，是前番梦里，露叶烟条。十分艳情抱取，尽负深宵。湘中消息，共云阶、月地迢迢。又卷里，春痕几许，引将旧恨难销。我有寻芳伴侣，记频搴泽畔，却隔江皋。开来一花半蕊，空把愁描。兰池瓦冷，任年时、独坐含豪。知腕底，生香不断，断魂定是能招。
江城子·太真出浴图
作者：宋翔凤
朝代：清
体裁：词

冰肌无力怯衣单。是春寒。是春残。不见珠钿，尚有水潺湲。一卷清华宫里事，倾国意，画图看。昔游还记过骊山。事阑珊。梦阑干。无数行云，替写旧烟鬟。玉阙西厢何处是，零落恨，在人间。
江城子·程幼桥江干访旧图
作者：宋翔凤
朝代：清
体裁：词

江干重至正魂消。认长条。旧停桡。往日心情，徒结梦迢迢。谁识飘零书剑影，千里外，一身遥。皖公山老树初彫。坐无憀。镇连宵。各抱秋怀，同和雨潇潇。莫道天涯成独往，能恋我，是回潮。
江城梅花引·周素夫苏楼听雨图
作者：宋翔凤
朝代：清
体裁：词

八年前事若朦胧。记相逢。旧齐东。中酒青衫不任落花风。山绕郴江家故在，少年日，倚楼情，是梦中。梦中。梦中。结离悰。岭数重。人断蓬。见也见也，见未久分手匆匆。归理相思新句怕难工。便作仙人愁定尔，当暮雨，问潇湘，夜已空。
江神子·柬孝逸
作者：宋翔凤
朝代：清
体裁：词

别离情绪又花朝。问江潮。未迢迢。几日春阴，庭馆坐无憀。到得黄昏帘幕定，釭缀粟，暗还挑。月朦胧后雨潇潇。寄长谣。镇魂销。咫尺天涯，何处旧兰桡。湿尽苍苔浑不见，同过也，可怜宵。
江神子·题赵野航小罗浮山馆前后怀人图
作者：宋翔凤
朝代：清
体裁：词

近来容易触离情。雨难晴。月难生。望去模糊，听去太分明。却想罗浮山馆夜，人不寐，到三更。一重江驿一重城。见元轻。别元惊。湿了花朝，三五益凄清。竟夕沉吟缘读书，劳和我，一声声。
沁园春 其一 孟县秋日用稼轩韵
作者：宋翔凤
朝代：清
体裁：词

开户顽山，一望模糊，此间又来。看床头盛夏，先烧石碳，窗前侵早，已积尘埃。跨卫兼程，餐梁数器，日暮心情何壮哉。深秋近，送行行雁字，惯向南回。无端坐守空斋。取砚匣书囊随手开。见疏疏绝艳，影怜砌卉，纷纷往事，曲忆江梅。问字偏多，论文未倦，桃李真思著意栽。江乡远，念家无儋石，不任徘徊。
沁园春 其二 孟县秋日用稼轩韵
作者：宋翔凤
朝代：清
体裁：词

风露深时，客梦难成，万端尽来。不空阶暗月，全无瘦影，虚堂清夜，不见浮埃。车上衣装，灯边书箧，天与飘零真信哉。三更后，剩重寻笛谱，愁断方回。多年别了山斋。更何计、归将荒径开。待细揩昏眼，枕函贮菊，闲眠病骨，帐顶图梅。坐忆家园，渐惊摇落，丛桂庭中几树栽。连蜷处，听花魂寂寞，尽费低徊。
沁园春·其一
作者：宋翔凤
朝代：清
体裁：词

皖水龙山，却倚层城，君为寓公。值高牙开宴，先歌降岳，外台置酒，又祝生嵩。都是耆龄，也逢周甲，总有生辰今岁中。情深处，择来朝为寿，制句偏工。玲珑弦管匆匆，便时序、将阑气已通。想未经游者，听猿巴峡，何曾坐了，磨蝎身宫。聊与先生，共追千古，定可称觞此日同。齐年久，献巴人□□，我愧雕虫。
沁园春·其一
作者：宋翔凤
朝代：清
体裁：词

置酒庭除，再拜陈辞，且倾数觞。正境连楚越，诵歌不绝，算周甲子，岁月方长。雪酿寒馀，梅舒萼后，清到枝头来暗香。新词咏，趁云初罨霭，月未黄昏。宫商细与评量。怕管急弦繁意渺茫。看氍毹铺地，重披云锦，流苏荡影，更谱霓裳。吉语分明，心声曲折，何必吹笙弄凤皇。帘旌动，定梭巡难去，问夜渠央。
沁园春·其二
作者：宋翔凤
朝代：清
体裁：词

层叠屏山，曲录阑干，细寻近题。料今番会合，祗淡风月，昔年投分，已隔云泥。腊鼓迎时，霜钟动处，古调翻来弦月低。沉吟久，要暂停斟酌，把碧玻璃。长堤流水东西。幸介寿、公堂此日跻。对眼前丝竹，尽堪陶写，手中壶榼，尚赖提携。广厦千间，寒天三九，独客江湖路未迷。听歌意，为竹枝韵好，聊和铜鞮。
沁园春·其二
作者：宋翔凤
朝代：清
体裁：词

蕉叶抽心，桂树分丛，共此旦晨。记昔官百里，素称廉吏，行年六十，尚作羁人。早种芝兰，旧栽桃李，犹隔重重江上云。星回矣，问生朝约略，认假疑真。良辰重絜芳尊。借寿介坡仙进一巡。赖郑公节度，草堂为启，侯葩弟子，绛帐同亲。对酒当歌，先生且醉，香雪融来四座春。寻前约，正天涯未远，好结比邻。
沁园春·别管孝逸
作者：宋翔凤
朝代：清
体裁：词

相别无言，得见何时？念子太孤。便鱼书可托，水方迢递，雁声欲断，山更模糊。回首昭关，吹箫路远，已分年年怀此都。申前约，奈匆匆会合，总是征途。欢娱从此愁无。记前度，垂杨叶尽枯。尚醉呼碧玉，君悲拓落，病扶绛树，我惜踟蹰。离绪先萦，壮心难寄，空向灯前碎唾壶。停杯后，道雪花浓处，人在江湖。
沁园春·太原郡城重九陆瑶林用稼轩韵见赠因和之
作者：宋翔凤
朝代：清
体裁：词

佳节难酬，冷雨频番，暮秋气来。待传杯在手，空倾白堕，登高纵目，尚隔黄埃。薄宦逢君，羁栖念我，昔日飞扬安在哉。星霜久，算此间九日，已过三回。丛丛菊绕轩斋。想未必、能将怀抱开。异眼中风景，地连燕赵，前时歌舞，人忆欧梅。红袖香消，青衫泪渍，剩得愁根取次栽。劳持赠，到江南雁影，归路迟徊。
沁园春·抹胸
作者：宋翔凤
朝代：清
体裁：词

络索双垂，轻容全护，收来暗香。忆才松宝扣，领边依约，偶除瑶钏，袖里端相。塞上酥凝，峰头玉小，恨浅抹、横拖一道冈。深深掩，掩几分衷曲，还待猜详。几经刀尺评量。与细腻、肌肤要恰当。为当胸阑束，期他婉软，一心偎帖，不间温凉。若化蚕丝，缝成尺幅，那数陶家十愿偿。偏纤手，在风前扇底，更自周防。
沁园春·梳
作者：宋翔凤
朝代：清
体裁：词

比玉偏轻，近香多腻，月裁半轮。自檀心破后，惯经素手，兰膏侵处，慢剔纤尘。蓖上呈鸾，镜中留燕，好一例、状台去策勋。惺忪觉，便知他绸直，不掠先匀。染来粉晕脂痕。早理出、红楼十倍春。看湘纹斜映，长长委地，湖烟浓起，宛宛如云。玉指嫌凉，纤腰欲倦，却倩红红将髻分。娇慵甚，笑谢娘发薄，那称时新。
沁园春·绣鞋
作者：宋翔凤
朝代：清
体裁：词

碾取香尘，销来金缕，先愁素丝。记风前一捻，浅描蛱蝶，花阴拊寸，小印胭脂。江月初弦，湘波欲皱，已试得、才人绝妙词。姗姗影，倚画屏久立，窄索微知。衬将罗袜行迟。怕等过、霜浓径滑时。是丛头样好，不须添绣，合欢名在，要惜沾泥。傥是飞觞，借他量酒，百罚尊前总不辞。情无赖，向裙边枕角，尽费寻思。
沁园春·途次寄孝逸·其一
作者：宋翔凤
朝代：清
体裁：词

无限江风，独放扁舟，几夕未眠。正星星远火，又迷古岸，沉沉暮柝，空急寒天。曲室关门，回灯换酒，预数相思调旧弦。琵琶曲，想青衫湿处，不为离筵。秋边无那尊前。算此别，知君亦可怜。有谤书盈箧，流言满路，任他潦倒，肯作缠绵。去住成疑，行藏谁觉，便老三河侠少年。城南路，约何时得买，二顷良田。
沁园春·途次寄孝逸·其二
作者：宋翔凤
朝代：清
体裁：词

细数平生，海内知交，尔是后人。料尽能收拾，藏书万卷，莫轻孤负，有酒盈尊。旧别天街，新分山路，祗有吾徒相见真。丁宁切，把胸中臧否，付与人论。尘昏。沙塞销魂。问谁似、夷吾直下孙。镇吏闲人散，看山拄笏，也同秋士，寂寞江滨。月饩无多，霜丝已积，难说还家理钓纶。相怜意，被寒云隔尽，独倚船唇。
沁园春·镜
作者：宋翔凤
朝代：清
体裁：词

折取名花，总羞娇面，自怜镜中。似暮天澄碧，纤云不翳，远山凝黛，一月凌空。从古含愁，平生顾影，定出自、秦宫与汉宫。摩挲久有模糊岁月。藓蚀苔封。香奁任掩重重。为寂寞、春来吹鬓风。自路歧人远，相思菱叶，堂前夜听，消息芙蓉。迹共波清，事随尘去，莫照深红间浅红。伤心处，怕玉台难寄，冷到盘龙。
河传·折莲仕女图
作者：宋翔凤
朝代：清
体裁：词

天晓。花好。浦溶溶。寂寞芙蕖自红。暮潮可怜情未通。镜中。折来凌晓风。借问生香能几许。人不语。应解莲心苦。最盈盈。最亭亭。酒醒。此怀和露清。
河传·鼻烟
作者：宋翔凤
朝代：清
体裁：词

细细。芳意。酒初酲。消息吹来自醒。杂花故繁香未经。零星。不忘双玉瓶。海上携归魂可返。闻缓缓。烟火还能断。看如尘。拭有痕。絪缊。薄酸兼小辛。
洞仙歌·七夕前二日偕孝逸泛舟秦淮
作者：宋翔凤
朝代：清
体裁：词

诗人老去，更飘零江上。早把云霞付遥想。过江来、又是百里烟波，城下问、可有前时两桨。秦淮依旧碧，画槛重新，影送垂杨正惆怅。不见六朝人，好破闲愁，奈愁与、潮头同长。算后夜、明河渡牵牛，怕河畔星辰，古来相望。
洞仙歌·再题定庵词
作者：宋翔凤
朝代：清
体裁：词

香销酒冷，是年来情绪。触动凄凉得君语。为春蚕早夜，抛了缫车，如再转、不定安排何许。元知无倚著，堕向情天，剩有情丝理还吐。莫去问琵琶，搓作哀弦，已负尽、词人辛苦。为镇夕、长吟寄空江，道几尺潮添，未关寒雨。
洞仙歌·刘幼竹属题媚兰小影
作者：宋翔凤
朝代：清
体裁：词

屏山曲曲，记堂前曾见。杏子单衣白团扇。问何人解写，林下轻风，偏冷到、钩月波云一片。刘郎前度事，鬓影丝丝，为咏随堤柳丝偏。不是隔明河，烛暗帘疏，相对坐、吹笙深院。却触起、幽人恨长宵，镇自数星期，怕孤银箭。
洞仙歌·戴编修画花影吹笙图星斋属题
作者：宋翔凤
朝代：清
体裁：词

好风碎处，送微香欲透。月未昏黄见花瘦。问疏星几点，明灭如何，楼上意，已是玉笙寒久。露华知渐湿，石畔吟身，不觉泠泠著衫袖。恰称到新凉，清樾迟眠，休闲了、参差在手。向此际、商量卷重帘，为影里依稀，绛河如旧。
洞仙歌·李仰山与其配吴夫人以竹梅代写真为双黁图索题
作者：宋翔凤
朝代：清
体裁：词

一枝竹外，已替来人影。相对浑忘夜方永。问双双、品格特地高寒，能待得，明月空山初醒。薄云曾护取，多种香留，天上还零露华冷。擪笛正前宵，梦忆江城，寄唐韵、乌丝阑整。更尺幅、临风写芳兰，破琐碎昏黄，别开清景。
浣溪沙 其一 新得厉徵君绝妙好词刊本
作者：宋翔凤
朝代：清
体裁：词

不费黄金共翠裘。客窗便可破闲愁。要将樊榭替蘋洲。西子湖波明寄托，南都事迹又研搜。古来遗恨至今留。
浣溪沙 其二 新得厉徵君绝妙好词刊本
作者：宋翔凤
朝代：清
体裁：词

黄绢题来卷未多。乌丝界就字难讹。明明隔水似闻歌。馀事枉判心力尽，深情其奈古人何。冷烟斜日尚蹉跎。
浣溪沙·代梅答
作者：宋翔凤
朝代：清
体裁：词

一缕花魂未易招。空山只觉恨迢迢。愿留云影护清宵。寄语题诗人日后，断肠人正倚红桥。好停羌笛试琼箫。
浣溪沙·前词意有未尽
作者：宋翔凤
朝代：清
体裁：词

珍重人间有数春。曾搴沅沚与湘滨。底教画里著斯人。好句漫将花比瘦，清言欲屑玉为尘。寻常风月不能邻。
浣溪沙·得端溪砚刻三灵芝题曰三芝砚
作者：宋翔凤
朝代：清
体裁：词

谁向端溪割紫云。濛濛犹漾旧波文。肌肤嫌滑玉嫌温。一端已从文儿见，三茎欲就露盘分。可能翰墨奏奇勋。
浣溪沙·柬曹艮甫
作者：宋翔凤
朝代：清
体裁：词

又作匆匆出国门。几番离合那堪论。二分明月忆黄昏。门外马嘶愁问路。眼中鸿爪欲留痕。莫缘读曲掩芳尊。
浣溪沙·桐仙咏菊写真
作者：宋翔凤
朝代：清
体裁：词

爱菊堪称第一流。风花露叶费雕锼。最萧疏处最宜秋。肯倩挥毫传影出，还当把酒与相酬。不辞斜日尽勾留。
浣溪沙·瑞卿来索三芝砚去因媵以词
作者：宋翔凤
朝代：清
体裁：词

独坐难酬十索诗。坚盟取证两心知。待渠往复诉相思。莫任柳花飞点点，又教清夜梦华芝。飘零一片见何时。
浣溪沙·赠梅
作者：宋翔凤
朝代：清
体裁：词

不著铅华自出尘。漫疑姑射有仙人。让渠管领古时春。寂寞几年成独笑，清寒入夜总思君。高楼横笛那堪闻。
浣溪沙·题庄眉叔词稿
作者：宋翔凤
朝代：清
体裁：词

织取云霞入慢词。谱将珠玉付红儿。此中寄托定谁知。羁旅坐教人寂寂，不堪长对柳丝丝。江头携手莫春时。
浣溪沙·题折梅仕女图
作者：宋翔凤
朝代：清
体裁：词

记得天涯有旧痕。几分春色到江村。待他凉月照中门。修竹已消空谷影，梅花真作美人魂。不禁寂寞倚黄昏。
浪淘沙·题琇卿夫人画白丁香花
作者：宋翔凤
朝代：清
体裁：词

多种费安排。结尽柔怀。一枝肯与月徘徊。琐碎能传香影出，留向深闺。红雨湿苍苔。芍药迟开。风微尖处玉尘来。号作琼花花也称，那隔云阶。
淡黄柳·琇卿夫人澹墨桃花画幅
作者：宋翔凤
朝代：清
体裁：词

烟分露湿，溪上寻常忆。黯淡花魂如太息。一桁竹帘到地，遮尽人间好颜色。问芳陌。春天又将夕。画中意，淡无迹。似模糊、几度看成碧。却笑清吟，费他延伫，红雨年年可惜。
清平乐·酒娘饼
作者：宋翔凤
朝代：清
体裁：词

红绫可似。略带青春味。未必坼来成十字，小户还防先醉。东风饼饵初香，更寻阿姥余杭。阮籍何如东皙，大官要问公羊。
渡江云
作者：宋翔凤
朝代：清
体裁：词

五铢衣太薄，亭亭小立，曾记洗铅华。一窝云挽后，膏腻香浓，压得玉钗斜。眉弯月样，照清波不任峰遮。经几番、融冰吹雪，开出碧桃花。天葩。纤尘未染，薄雾难笼，想瀛洲台榭。愁此去、茫茫秋水，还隔蒹葭。迟回好问洪厓意，且休迷、洞口烟霞。漂泊处，如何各在天涯。
湘月
作者：宋翔凤
朝代：清
体裁：词

楚云欲暮，忆潇湘旧事、曾迟清影。珍重携回人似与，露叶烟条俱冷。香梦难浓，素心逾淡，却任秋宵永。偏教零落，怨芳只揽明镜。怀抱已结经年，风多雨湿，想花魂无定。费尽春工逗信息，肯取前盟重证。荒径迢迢，去波寂寂，要试花情性。纷纷离思，坐吟又在孤艇。
满庭芳
作者：宋翔凤
朝代：清
体裁：词

酒境难寻，歌尘如梦，水路山路迢迢。谢伊珍重，留我住今宵。春在银屏一角，何曾见、絮堕花飘。啼红处，春风十里，好认女儿腰。魂销。思此后，晓风残月，野店村桥。有无限离情，暮暮朝朝。只愿香痕不散，依然是、豆蔻初梢。随堤路，重城极目，门掩玉人箫。
满江红·倪玉女画石黄石斋题句障子
作者：宋翔凤
朝代：清
体裁：词

黯淡苔纹，蚀不到、零章断墨记当日。云根才铲，远烟犹直。瘦立能令圭角露，空撑那借藤萝色。是昔贤、馀事各遗留，名犹识。漳浦句，摅胸臆。上虞画，删荆棘。看素屏张了，莫教轻拭。白石粼粼人共见，青霄漠漠踪难即。对一重、清峭碧无痕，虚堂侧。
满江红·木兰从军图
作者：宋翔凤
朝代：清
体裁：词

女子知兵，想自古、引弓风俗。沙尘里、蛮绦重系，绣纬轻蹴。十二年增戎马恨，一千里借明驼足。细看来、忠孝失男儿，军书促。黄河畔，曾游牧。黑山下，前番宿。是隋家遗事，乐官新曲。人列启民酋长内，地思大利坚城筑。问而今，能取木兰诗，从头读。
满江红·溧水道中
作者：宋翔凤
朝代：清
体裁：词

客被清寒，偏抱影、来听暮钟。还疑是、去程天远，小泊愁浓。风戛离心成觅觅，雨昏归梦欲匆匆。忆一洲、芳杜总凄凉，江水东。天黯黯，村树重。情杳杳，夕波通。费移船问渡，又是芦中。箫咽待寻何处市，剑孤难记此时踪。怕三更、雁宿也惊飞，人倚篷。
满江红·蔡小石翰林官阁咏寒图
作者：宋翔凤
朝代：清
体裁：词

腊破清淮，帘幕静、寒增官阁。知镇日、风清阶树，梦闲庭鹤。山色未能舒睡意，梅花不肯虚前约。趁暮天、三五故人招，吟离索。江上酒，停斟酌。卷里事，寻酬酢。记围炉选韵，展图如昨。关塞自怜销岁月，词章此后思京洛。待数篇、重叠寄遥怀，情长托。
玉京谣·汪月樵四十初度
作者：宋翔凤
朝代：清
体裁：词

忆小诗龛里，蔼蔼停云，闲却诗筒久。淮海英灵，那得寂寥无偶。定几时、东阁微吟，已一辈、词坛低首。更何有。春风小杜，秋声欧九。银尊乍暖山阴酒。拟盘旋、起舞为汝寿。四十行过，空循腰伴铜绶。总怕是、听鼓应官，浑不管、隋堤烟柳。青青如旧。须携手。还认一丝丝否。
玲珑玉
作者：宋翔凤
朝代：清
体裁：词

红透疏棂，绮窗静、锦帐初寒。金猊乍烬，渐教梦里春宽。似雾如烟试觅，尚眸将星掩，发任云盘。馀欢。知零零、曾有露漙。不管沉沉漏箭，为蝶经沾湿，莺诉摧残。待得醒时，正银屏、翠箔迷漫。娇枝偏能扶起，分今夜、频烧冷烛，照尽更阑。问芳意，自迢迢、空倚画栏。
琐窗寒·剪刀
作者：宋翔凤
朝代：清
体裁：词

线影初添炉熏渐润，玉窗寒浅。单衣未试，要与商量裁剪。有并刀、一双乍开，故园欲倦春心眼。似燕飞轻羽，东风料峭，画帘才卷。谁遣。情何限。有历乱愁苗，旋生旋刬。休教乞与，任是纤柔难断。望长堤、烟雨更来，柳丝作絮应自软。待将他、钿尺重寻，替约红闺伴。
瑞鹤仙·冒辟疆姬人蔡含画水绘园图
作者：宋翔凤
朝代：清
体裁：词

远山无一点。对多少、亭台尽费渲染。垂杨几丝敛。正花枝明处，酒旗斜飐。勾描太澹。细寻来、香痕易暗。料中间、曾著芳踪，冷了翠屏珠簟。空感。名园修禊，捧砚人归，赋诗情减。春光冉冉。闲窗下，旧图检。念雉皋当日，巢民老去，只恐红闺雾掩。但愁他、芳草和烟，又平画槛。
瑞鹤仙·题佛喜画扇
作者：宋翔凤
朝代：清
体裁：词

断肠花易见。最不易、相逢旧时人面。秋心满庭院。正烟啼连夕，露华犹泫。十分缱绻。付匆匆、流波一片。道相思、难到天涯，却又为渠吟遍。歌扇。袖边阑角，说谢铅华，转图红怨。斜阳肯恋。前度事，泪如霰。问瑶台仙侣，沧波偏隔，空忆蓬莱水浅。更愁他、袜上尘生，去途未辨。
生查子·其一
作者：宋翔凤
朝代：清
体裁：词

尘吹广陌多，情恋馀春促。隔却一层楼，遥倚人如玉。月底事模糊，花想疑重续。背面昔生怜，见面相思酷。
生查子·其一
作者：宋翔凤
朝代：清
体裁：词

筠帘织似烟，绡幄昏如雾。不用篆香熏，梦到沉沉处。刬袜自无声，却被银钩误。绣被忽添将，道是深风露。
生查子·其七
作者：宋翔凤
朝代：清
体裁：词

些些纰缦时，略略参差语。胆小正惺忪，教去还凝伫。总是藕丝牵，尝到莲心苦。我早悔从头，明日卿来否。
生查子·其三
作者：宋翔凤
朝代：清
体裁：词

相逢又几时，衣带嫌宽绰。微露雪肌肤，独坐调弦索。一阕怨初生，四顾情何托。白玉愿为堂，翠羽宜开幕。
生查子·其九
作者：宋翔凤
朝代：清
体裁：词

夜珠不易来，刻意怜明月。月自有圆时，圆过愁当阙。那肯说归期，道是归心歇。屋瓦薄霜凝，庭树西风发。
生查子·其二
作者：宋翔凤
朝代：清
体裁：词

整衣入座来，添酒回灯夜。多恐月朦胧，光色从渠借。生小弄奇香，襟袖留兰麝。一任忌聪明，却与愁声价。
生查子·其二
作者：宋翔凤
朝代：清
体裁：词

红烛不须烧，要让花酣睡。枕角渐模糊，怕有伤春泪。微压髻偏云，小绉裙拖地。一笑似花醒，轻语都能记。
生查子·其五
作者：宋翔凤
朝代：清
体裁：词

众香经雨生，万绿当风乱。肯作护花人，日暮寻芳援。几度向沉吟，罢酒成长叹。为忆好春时，却盼流年换。
生查子·其八
作者：宋翔凤
朝代：清
体裁：词

陕西巷口寻，白马门前系。滑滑暗中泥，月没教星替。拖取缕金鞋，步下苍苔砌。两意本分明，欲说还含睇。
生查子·其六
作者：宋翔凤
朝代：清
体裁：词

细葛已含风，况弄生绡扇。认是谪仙人，忽堕吹笙院。铺得水纹轻，恰称冰肌倦。香梦待沉酣，银漏看移箭。
生查子·其十
作者：宋翔凤
朝代：清
体裁：词

瘦词人未明，杂事谁能秘。举手赠洪厓，不是文游戏。江南魂最销，塞北心如醉。四面问春山，可比眉间翠。
生查子·其四
作者：宋翔凤
朝代：清
体裁：词

飘零芍药花，冷涩玫瑰柱。下得画屏风，来话天涯雨。旧约怕重寻，新恨教偿取。从此费缠绵，删了闲情绪。
生查子·画红蜀葵
作者：宋翔凤
朝代：清
体裁：词

将开留正面，欲折当盈手。何意出疏篱，颜色浓于酒。认是米囊花，却殿荼蘼后。过了十分春，肯与红相守。
疏影·再次石帚韵
作者：宋翔凤
朝代：清
体裁：词

楼台砌玉。待美人绝世，霞倚云宿。却与飘零，仍在空江，斑斑又染丛竹。情多化作连丝泪，况觅尽、山南山北。是春前、早触离怀，剩得坐单行独。无限蓬莱梦境，旧波已逝去，湖水空绿。翠袖轻盈，一笑相看，那恨天寒萝屋。红桥隐隐箫声在，问可解、暮云心曲。有断鸿、踪迹排来，也算相思盈幅。
疏影·前题用集中韵
作者：宋翔凤
朝代：清
体裁：词

红牙拍玉。过好风几信，时雨经宿。自制新词，还度新声，付与哀丝豪竹。江南自昔销魂地，况隔断、高楼西北。更愁他、倚遍阑干，早是一春人独。须记垂虹旧路，马塍好未损，吟到浓绿。梦里天涯，多少情怀，觅向空山茅屋。华年怕续伤心史，剩几首、苍凉词曲。待后来、织上旋机，碎锦又难成幅。
疏影·潘绂属题顾南雅学士画梅卷
作者：宋翔凤
朝代：清
体裁：词

披来一幅。识旧时倩影，曾去尘俗。结尽相思，疑是还非，风前肯诉心曲。珊珊却向图中出，但剩取、清愁能续。谢故香、著手生春，已负个人如玉。不是前番梦境，欲吟更徙倚，夜夜烧烛。寄语潘郎，好惜芳华，莫似飘零空谷。明年傥见江南信，怕隔了、暮天修竹。要待来、树色黄昏，冷月正侵茅屋。
百字令
作者：宋翔凤
朝代：清
体裁：词

扬州不俗，照旧时月色、分明琼树。记得流连清影里，肯听夜阑人住。掩仰回肠，凄凉古调，几惜年华误。者回休问，任他光景来去。偏是袖冷衣单，薄寒初觉地，隔长干路。千叠云霞千叠水，争抵愁心无数。词客重逢，一尊难醉，却为思前度。五更门巷，似添多少风露。
百字令
作者：宋翔凤
朝代：清
体裁：词

风吹暗雨，听声声、滴过小寒时节。惜是侵寻将岁晚，独坐思量愁绝。冰合黄河，沙清玉塞，冻满天山雪。江南自好，布衾犹未如铁。还念旧日扬州，故人相见，屐齿冲泥折。起舞尊前看剑影，携手河梁难别。千里消凝，一襟离索，并向归鸿说。琼楼正远，问他可有明月。
百字令·孝逸又次前韵因更答之
作者：宋翔凤
朝代：清
体裁：词

十分离绪，惜尊前、豪竹哀丝全断。江北江南人易老，惯见长条萦岸。回首高楼，浮云何限，难把清歌按。那同疏索，为他风信频换。更取一叠蛮笺，数行苦语，拨羁怀缭乱。新赏坠欢疑若梦，几度粉销香散。不是当时，洛阳年少，心事蹉跎半。烟深深地，寄情须盼芳翰。
百字令·岁暮舟中读龚定庵词
作者：宋翔凤
朝代：清
体裁：词

相逢能几，尽相思、频过花开时节。料理平生惟有恨，却羡词人能说。琼宇层层，琼楼曲曲，护尔成冰雪。言愁偏我，回肠今夜空热。谁计岁月都深，新来瘦损，那是前番别。拍遍新声疑梦里，看尽残釭明灭。风雨长宵，天涯多感，一片心魂结。不须频问，暮笳何事凄绝。
百字令·嶰筠先生用洞箫词韵见答，又呈此解
作者：宋翔凤
朝代：清
体裁：词

砑红书就，付青徽、徐听流泉音节。日坐春风前度事，此际分明重说。道路尘生，烟霄气杳，怀抱缄冰雪。泠然自远，转嫌人境犹热。试看绕屋梅花，许教微醉。已是连年别。认作雨深花意浅，惹袖香尘难减。细拍新声，更拈旧韵，欲慰心如结。江楼倚处，去波一片无绝。
百字令·申耆和前韵赠行复和答之
作者：宋翔凤
朝代：清
体裁：词

霜侵绿鬓，为江乡、随处教人肠断。乍得相寻梅树底，又数新杨两岸。苦语元多，悲怀易激，欲说还频按。青春别后，落花啼乌当换。暗计三十年来，三千里外，心曲纷长乱。试较年华吾略小，可奈年年轻散。眼底川途，百重千折，荡漾中流半。依然行径，者回添了词翰。
百字令·管孝逸用前韵见赠又答之
作者：宋翔凤
朝代：清
体裁：词

与君把酒，话平生、心曲总成凄断。江水而今迟去棹，明月曾思江岸。荡曲尘来，借苍苔住，旧迹还能按。浪游如此，早愁入事空换。元是往日南朝，过江重地，剩山多云乱。都说长才羁小邑，人吏朝衙初散。尚有官梅，几枝零落，忽忽春将半。去留何计，坐来吮尽豪翰。
百字令·舟次再和前韵寄申耆
作者：宋翔凤
朝代：清
体裁：词

寄情何许，认遥山、隐隐欲连还断。只有沧波流旋续，替溢新愁盈岸。谱思风前，缀词月底，惜少红牙按薄寒微觉，客裘解了忘换。最是此去经春，江湖前路，草长莺飞乱。抱得芳馨襟袖在，不让惊飙吹散。水竹多时，烟萝深处，更约平分半。不如归好，故乡元羡张翰。
百字令·蔡友石观察以赠公镜堂丈探海遗像属题
作者：宋翔凤
朝代：清
体裁：词

水边一树，记年时、徙倚暮天空阔。吟尽冰壶春已到，此境和烟和月。意匠难传，墨场谁继，眉宇神犹溢。画图无恙，横斜疏影疑活。应是人日题诗，徘徊欲寄，自向风前折。莫认清香清易远，正酿枝头深雪。恰比吾家，广平赋罢千古心如铁。和羹滋味，后来还诵芬烈。
百字令·访李申耆于暨阳讲舍出倚杖数归雅写真属题
作者：宋翔凤
朝代：清
体裁：词

暮云千里，忆江南春树、寻常遮断。又觉天涯寒料峭，许系扁舟孤岸。十载飘零，故人馀几，往事愁重按。相看图画，旧来颜色都换。谁似归兴先浓，平林如织，过了啼鸦乱。定有营巢无计就，还向烟中分散。莫问惊飞，记留宿影，阙月才生半。沧波尺度，寄君应费柔翰。
百字令·题张梅琴寒香古韵图
作者：宋翔凤
朝代：清
体裁：词

当年难去，记几枝向暖、放梅鋗岭。消息重寻何处有，负了空山云景。闲遣青琴，试飞小雪，也隔天涯信。低回欲寄，尘中少此清境。不意共结遥情，尊边愁易别，语长宵永。我说前游君故土，瘦玉团香俱冷。冷落关河，试翻旧曲，未必堪持赠。悠然掩卷，古怀还问三影。
百字令·题绂庭词卷
作者：宋翔凤
朝代：清
体裁：词

吾今衰矣，见人间英绝、往往移情。况复逢君年最少，照来玉树同清。酒冷香温，晴天雨夜，遥思笔端生。风前微动，一重帘幕吹笙。曾过窈窕文窗，空濛庭宇，相对暮愁萦。为按红牙论拍，细敛取、才气纵横。香满荷衣，芳搴兰泽，此意要分明。妙词如寄，断鸿应识江程。
真珠帘
作者：宋翔凤
朝代：清
体裁：词

断肠只有春明路。尽年年、水瑟云璈空赋。不尽玉阶情，又一番风露。但见卢沟桥上月，肯照取、蹇驴归去。难去。为引梦千丝，伤心几树。帘底任我徘徊，渐啼乌悄悄，清宵难曙。欲待问青天，怕总无凭据。都道杏花消息早，恁不把、花魂留住。谁住。分楼殿茫茫，江湖处处。
碧云盦词·金缕曲·陈百泉郡丞洗砚图
作者：宋翔凤
朝代：清
体裁：词

此砚难离手。记当年、书生倚马，策勋元旧。十万军书中夜起，墨水知消几斗。又不觉、垂杨生肘。兵卫归来携燕寝，验微凹、却惜磨研久。毛颖在，尚堪友。精神易敝名宁朽。见家声、有人继起，石田能守。看取官奴临故纸，日日清光到墉。为底事、偏耽诗酒。碌碌风尘今几许，对尊前、书诺应低首。图里事，试重剖。
碧牡丹
作者：宋翔凤
朝代：清
体裁：词

夜色西湖好。坠碧月，生瑶草。雾敛云凝，露出人间蓬岛。万紫千红，让一枝低袅。见芳辰，记刚卯。梦深悄。忽忆垂杨道。轻魂不禁萦绕。絮软丝柔，随堤莫认春早。十五盈盈，正来时娇小。问飞隳，又多少。
祝英台近
作者：宋翔凤
朝代：清
体裁：词

树阴深，蝉噪急，晴了又无味。湿在苔痕，花影正铺地。还是一袭单衣，一重清簟，要仿佛、熟梅天气。昨宵意。准取十日阑风，不怕雨声碎。目断长空，思托水云里。偏看修竹倚青，遥峰洗碧，总隔却、横波眉翠。
祝英台近·东坡生日和嶰筠先生韵
作者：宋翔凤
朝代：清
体裁：词

赋黄州，诗海外，斯境更何有。天上人间，名姓比山斗。八百五十馀年，年年此际，疑笠屐、归来如旧。放梅候。先生前日生朝，模糊记还否。东阁开时，听说陈春酒。便思千古相望，文章政事，看一例、湖山同寿。
紫玉箫·题画纪事
作者：宋翔凤
朝代：清
体裁：词

红药台边，燕支街里，几回花醉香浓。无端别恨，恨香留衫袖，花隔帘栊。算难消受，春意醒、光自朦胧。浑疑想、一种绮情，尽误疏慵。何人解识芳讯，却揽取霞怀，写就云踪。梅花赋好，奈个侬天远，离思重重。最清寒夕，问艳影、月底能逢。空延伫，良宵细签，自数楼钟。
翠楼吟·铁箫
作者：宋翔凤
朝代：清
体裁：词

幼眇低迷，缠绵抑郁，凄清怨慕已共。曾修明月底，又容易、云回波涌。台高天空。似水面苍寒，山头凝冻。清飙送，万花齐落，碧霄疑动。郑重。伶谷休裁，自响分戈戟，韵沉鸾凤。江干吹日暮，镇千里、迢迢如梦。天涯多恐。便老铁重来，消愁无用。相思种。汉宫人远，洞箫谁诵。
莺啼序·题春江花月志
作者：宋翔凤
朝代：清
体裁：词

闲情作何排遣，尽商量无计。又经遍、风雨番番，不知春色谁继。失多少、啼红怨绿，都教葬得销魂地。只空留陈迹湖山，断肠身世。千古才人，但有一梦，便云飞水逝。向霞帐、曾识珠光，露盘自积铅泪。饯春风、愁深酒浅，迟明月、光寒星替。更沉沉，清角惊人，不曾能睡。十三楼杳，廿四桥迷，觅来总不是。想曩日、美人歌罢，锦瑟璇帏，倦客游归，玉骢花市。狂来痛饮，忧来长叹，酣歌拔剑浑无籍，要呼将、无数春魂起。思平缺陷，重倾十斛珠玑，寸心也极千里。情天待补，怨海须填，却有头有尾。莫比做、寻常谰语。断简残编，跌宕迷香，乱红繁紫。年时忏悔，平生怊怅，生花难梦江郎笔，又虚空、书遍相思字。伤怀无古无今，缕缕摅来，此怀何已。
菩萨蛮
作者：宋翔凤
朝代：清
体裁：词

一灯自照初寒影。梦难成觉宵方永。到了十分秋。无端在客舟。玲珑休看月。已是霜华滑。月色暗重重。霜浓愁更浓。
菩萨蛮
作者：宋翔凤
朝代：清
体裁：词

分明已是西泠路。徘徊却被斜阳误。伫立问斜阳。柳丝今许长。重逢应似旧。怕遣腰支瘦。莫待暮鸦啼。谢娘门径迷。
菩萨蛮
作者：宋翔凤
朝代：清
体裁：词

江南一片青山色。笑人憔悴留江北。江北已三年。江南更可怜。可怜浑不语。孤负心相许。相许早相思。相思应几时。
菩萨蛮·其一
作者：宋翔凤
朝代：清
体裁：词

重重叠叠愁难理。缄将寄与松陵水。遥碧最伤心。暮云何处深。高楼浑不见。曲巷先寻遍。两桨更无情。送人来去轻。
菩萨蛮·其二
作者：宋翔凤
朝代：清
体裁：词

江风又送人千里。深情只在回波里。寂寞忆吹箫。垂虹过旧桥。分明桥底路。说向桥边树。春水縠生纹。来题窈窕云。
菩萨蛮·团扇仕女图
作者：宋翔凤
朝代：清
体裁：词

芳姿欲替齐纨洁。含情肯诉团团月。无那汉宫秋。谁传此度愁。好风怀袖得。清露知消息。别院露华深。空缄团扇心。
菩萨蛮·女史陈筠湘画碧桃杨柳扇面星斋属题
作者：宋翔凤
朝代：清
体裁：词

江头灞岸曾相见。年年处处思人面。无待祝东风。春光留画中。问花花不语。香色寻何许。多恐咏花人。识花犹未真。
蓦山溪·兰
作者：宋翔凤
朝代：清
体裁：词

离骚卷里，写遍芳兰意。风露洁平生，谁许问、双头并蒂。满堂无语，九畹更无人，香尽淡，思应浓，可奈秋无寐。云阶月地，分取元容易。只算是花魂，怕花影、看成憔悴。忆花何处，只恐太清寒，便梦到，碧湘中，总负花心事。
薄幸·孝逸索题仙鬟采药图即和其韵
作者：宋翔凤
朝代：清
体裁：词

琴丝犹润。奈不见、文君鬓影。试重数、流年三五，圆月饶他离恨。最凄凉、隔断神山，哀筝怨曲无从省。况碧海波宽，芳踪吹远，罗袜全迷尘印。孤负却、扬州梦，经多少、琼花飘尽。那关人殢酒，江寒如许，故人慰我天涯病。十洲凭问。定何时、采药能归，碎佩当风引。沉吟画里，宫烛知烧几寸。
薄幸·青溪纪游同孝逸作
作者：宋翔凤
朝代：清
体裁：词

板桥东里。有屈戍、铜铺好记。尚留取、落斜门径，依约闲庭芳砌。最关心、金屑尘生，萧萧怨曲何方寄。但草草相逢，旧人白发，略记开天遗事。也算得、扬州梦，偏一觉、十年容易。阑干重倚遍，新莺稚燕，那能便识流连意。画船休系。更教他、灭尽华灯，不见曾游地。僧庐卧后，说是宵来雨细。
虞美人·吴城夜泊用竹山韵
作者：宋翔凤
朝代：清
体裁：词

客船最是灯初上。香烬烟侵帐。况禁连夜雨声中。又杂残更、又杂一江风。不能作雪潇潇下。地是江南也。此时谁与说心情。暗水回波、听去莫分明。
虞美人·画阑便面
作者：宋翔凤
朝代：清
体裁：词

春痕莫说无寻处。曾绾花魂住。几重妆阁倚东风。抱取清愁、分付好帘栊。空山此际频回顾。芳讯年年误。玉阶前夜露华浓。试向苍苔、细话旧兰丛。
虞美人·绂庭睡香花室填词图
作者：宋翔凤
朝代：清
体裁：词

新词吟遍玲珑影。手写乌丝整。几分开到睡香花。唤起红儿、次第拍红牙。近来定作江南梦。频把离人送。梦中叠叠乱山多。多恐愁心、无奈暮云何。
蝶恋花·其一
作者：宋翔凤
朝代：清
体裁：词

几度销魂花底见。只为低迷，一半笼娇面。玉手却嫌罗太茜。芳心难织丝成段。月易凄凉云乍掩。结得相思，一日盈千遍。忆坐忆眠浑莫遣。沉沉梦近吹笙院。
蝶恋花·其二
作者：宋翔凤
朝代：清
体裁：词

酒酽灯明都不记。记得窗前，熨帖留侬意。寂寂苍苔门自闭。欢来更不相回避。雪作聪明兰作思。绣取灵符，还绣鸳鸯字。未肯便教怜妩媚。那能轻与知心事。
蝶恋花·双红豆图
作者：宋翔凤
朝代：清
体裁：词

门外东风应比旧。人忆风前，说是新来瘦。何处空山寒翠袖。几年南国生红豆。明月入怀花似画。千种心情，一种眉端皱。气味而今非中酒。灯边可奈殷勤侑。
蝶恋花·绣球花和绂庭韵
作者：宋翔凤
朝代：清
体裁：词

绝忆年时花解语。欲撚芳枝，可奈连番雨。但觉模糊留影住。昏黄月底看如雾。曾惜春归寻几度。号作琼花，早是传闻误。回雪团风空自舞。荒园零落今无主。
蝶恋花·题李子乔词集
作者：宋翔凤
朝代：清
体裁：词

妙丽天然成好语。定是前生，结得情千缕。似水年华过几许。天涯处处多烟雨。难得相逢容易去。欲向琴丝，尽把新词谱。无数绿杨连极浦。高楼从此增延伫。
记水西风土诗六首·其一
作者：宋翔凤
朝代：清
体裁：古风

蛮山路百折，猓猡生其间。群苗此种贵，约束如汉官。各私一土地，奴使诸苗蛮。有女不敢嫁，有粟不敢餐。皆以奉头目，毋许少畏难。争讼均金输，曲直两不宽。咂酒盛牛角，拜跪拖银环。借问此风俗，积久非一端。云皆霭翠裔，至今多姓安。
记水西风土诗六首·其三
作者：宋翔凤
朝代：清
体裁：古风

圆木制食器，上盖下有足。晨朝设馔饮，祭祀盛脯肉。万山藏夷寨，然松作明烛。照此丹漆器，绝非今世俗。悠然思古风，无为感穷谷。康成礼器图，飘零久难录。
记水西风土诗六首·其二
作者：宋翔凤
朝代：清
体裁：古风

芦笙二尺馀，参差六竹管。长声黄钟浊，短声清徵散。舞来随节族，吹去别促缓。苗女共苗男，明月山花满。郎腰衣带长，儿束花裙短。相见两相欢，乌乌意难断。
记水西风土诗六首·其五
作者：宋翔凤
朝代：清
体裁：古风

地邻巴部山，小马跨最闲。一人换一马，交易两不悭。高峰驰若平，深谷下未艰。穷谷绝涧中，时闻薮匿奸。万人足藏纳，一夫亦当关。恐有私铸徒，将乱官炉锾。官私试较量，形模同肉圜。睢盱当化日，法律乃敢千。入市见布粟，吾滋悯愚顽。
记水西风土诗六首·其六
作者：宋翔凤
朝代：清
体裁：古风

黔地多顽山，黔天多瘴雨。西来访罗甸，同此一风土。草屋崖上开，板墙泥下补。夷风问群柴，谣俗方近古。巴僮及楚竖，巨猾作贪贾。彼苗恐无知，奸心化椎鲁。况闻深谷中，渐渐无猛虎。朝朝负担人，往来不可数。
记水西风土诗六首·其四
作者：宋翔凤
朝代：清
体裁：古风

青金谓之铅，自古产黔中。边氓搰山足，烧铅和铸铜。岁岁有官额，家家觅良工。铅多富官橐，铅少民益穷。此非种五谷，所收自难同。况乃真鬼窟，人命齐沙虫。前闻把总关，万人埋地宫。
贺新郎
作者：宋翔凤
朝代：清
体裁：词

海内琼花一。旧根芽、瑶京移取，放来清绝。何意数宵嫌梦冷，为近冰肌玉骨。渐信得、花魂能活。坐起盈盈浑不语，弄明珠、在手琴横膝。香欲软，意先密。天街有侣仍萧屑。惜芳馨、经年见后，隔多时节。箬里新芽盘散芡，都是江乡风物。道防了、长涂饥渴。更有素丝盈尺在，未分时、已料青衫湿。无过雁，寄消息。
越女镜心·其一
作者：宋翔凤
朝代：清
体裁：词

楼月藏烟，镜花迷影，默默并成离绪。为是前番，暮江分手，十分眼波眉语。正坠叶长亭树，来听打篷雨。尽难去。又无端、贮辛停苦。门掩后，寒到夜灯院宇。暝色出重城，引愁苗、历乱千缕。路不分明，问前边、谁定相阻。少一重惆怅，说与乱山无数。
越女镜心·其二
作者：宋翔凤
朝代：清
体裁：词

寒雨凄凉，夕波萧瑟，渺渺归心空寄。小语临岐、旧词盟水，明明为伊憔悴。总误煞匆匆地，牵怀更何已。路迤逦。定添将、个侬心事。萝屋下，修竹天寒自倚。情性那同人，有梅花、独笑差拟。盼得黄昏，又迢迢、清梦千里。访东风门巷，一带女墙须记。
辘轳金井·姜种梅濡颖图
作者：宋翔凤
朝代：清
体裁：词

五更书幌，笑毛锥、自把平生闲过。刚健多姿，为差来婀娜。尽成坎坷。只分与、砌虫相和。乱叶签声，寒云研色，含豪枯坐。狂言怕惊四座。闻海滨畸士，修竹人卧。白石风流，况红牙歌可。乌丝字妥。约何日、一尊寻我。更写花枝，添将月影，题完愁破。
迷神引·毗陵志感
作者：宋翔凤
朝代：清
体裁：词

可惜芳春和梦去。雨雨风风如故。勾留一霎，还任花成雾。聚如萍，离如梗，事朝暮。此后香尘灭，愁白纻。可有断红留，怨黄土。却恨年时，总作凄凉度。觉夜空长，更空数。眼中心里。有情极，终无语。记簸钱声，秋千影，在廊庑。看尽不回波，流独苦。缺尽奈何天，愁来补。
金人捧露盘·吴陵七夕
作者：宋翔凤
朝代：清
体裁：词

掩庭花，迷夜鹊，湿香篝。算人间、第一绸缪。寻常别惯，今年别泪却难收。鲛珠万斛，定教他、涨得河流。玉钗冷，瑶瑟静，银烛暗，画屏秋。要并成、寂寞更筹。星辰全隐，天孙多恐怨牵牛。停梭尽可，怕云机、织尽离愁。
金明池·吴陵高氏园中二孔雀
作者：宋翔凤
朝代：清
体裁：词

奇斗云霞，光分锦绣，笼得珍禽何许。记远别、关河万里，亦能抱、文章千古。积今番、绁绊情怀，浑未央、来日飘零俦侣。任雀啅枝头，鸡飞屋角，一片遥心谁与。偶过堂前看镜语。莫便向闲人，无端狂舞原经遍、年时雨雪，行憔悴、摧将毛羽。肯相怜、顾影愁形，要画史图来，汉庭归去。就深翠园亭，空明池馆，只忆华林芳树。
金缕曲 其一 席蕙生杏花春雨小楼储书图
作者：宋翔凤
朝代：清
体裁：词

不见廉纤雨。忆小楼，旧时独倚，一帘如雾。万轴牙签纷乱叶，肯伴残芸冷蠹。莫道是、愁边闲度。笔砚不禁寥落甚，正江南、红遍花千树。前梦在，似无据。天涯尽任飘零去。得相逢、无聊慰藉，各伤迟暮。跋扈飞扬畴昔事，回首斜阳易误。问底许、扁舟归路。福地琅嬛容过访，有湖山、待续闲居赋。烟水阔，几家住。
金缕曲 其二 席蕙生杏花春雨小楼储书图
作者：宋翔凤
朝代：清
体裁：词

思绕江南路。问东风、几分消息，可同前度。细雨青衫人独立，堤上阴阴欲暮。湿楼阁、重重无数。红倚画阑桥一带，趁半篙、新绿空流去。归燕影，定飞误。青峰不少勾留处。却无端、牵云曳雪，作成风絮。烟霭蓬莱凝望里，无奈纷纷草树。笑更有、斑骓难住。绝忆枝头春色闹，任番番、延伫吴门渡。杨柳意，为君赋。
金缕曲·其一
作者：宋翔凤
朝代：清
体裁：词

水绕平山侧。记来时、柳丝千障，芙蕖一国。薄暮楼台笙歌动，艳影清香自出。到处是、魂销心恻。忽有惊鸿翩然至，觉鸳鸯、鸂鶒皆无力。兰棹远，尚追忆。沉吟几费春风笔。却遗来、小乔名字，小红颜色。未入画堂人何在，清梦那时相识。已弄遍、琼箫瑶瑟。廿四桥边秋风到，怕珠帘、不卷沉消息。云未合，恨先织。
金缕曲·其七
作者：宋翔凤
朝代：清
体裁：词

积得春前思。误年时、许多良夜，许多清泪。花影吹帘齐度曲，此境模糊能记。又系取、前番归骑。旧雨不来来今雨，正疏灯、冷照伤心地。愁里度，易憔悴。连宵未饮沉沉醉。被东风、催波欲碧，做山成翠。有限残年无限色，且任月寒星替。总说是、燕莺还稚。小立依然婵娟影，莫匆匆、便问花心事。无语处，试深意。
金缕曲·其三
作者：宋翔凤
朝代：清
体裁：词

碧玉年还小。乍簪来、钗头云腻，髻边香绕。六幅裙拖潇湘水，步月分烟才到。却认做、人间春早。脉脉盈盈芳心重，要迟他、红杏枝头闹。多种意，为谁好。琵琶也弄相思调。动骚人、十分萧瑟，一分颠倒。万马宵暗千骑发，婀娜还缄幽抱。难见处、嫣然一笑。更约花枝留春在，怕流莺、渐为啼红老。歌席上，几年少。
金缕曲·其九
作者：宋翔凤
朝代：清
体裁：词

道是无情甚。纵无情、春怀不散，春游谁禁。罗帕遗来微酲后，去认啼痕旧渗，怕渐老、东阳瘦沉。月不常圆花常谢，有佳人、暮合贻孤谶。云境敛，露华浸。回文未织鸳鸯锦。又何须、合欢裁被，相思留枕。愿向风前舒绣幄，长与低枝成荫。已分取、宵深才寝。却感心头传眉角，劝回灯、添酒厌厌饮。词不记，梦难审。
金缕曲·其二
作者：宋翔凤
朝代：清
体裁：词

芍药桥边影。已无端、经年迢递，半春幽迥。结得云思兼霞想，不见几回心领。到得见、留情俄顷。那料香迷金醉地，有峰衔、明月澄空景。千树碧，万花冷。都梁第一难教并。洗铅华、珊珊丰度，翩翩秀整。未识相思应解恨，眉语知谁能省。却分是、今宵偏醒。织女黄姑遥遥处，尽消凝、楼角天河静。多少事，待伊肯。
金缕曲·其五
作者：宋翔凤
朝代：清
体裁：词

倚竹青春暮。尽调停、三回五遍，千言万语。我独怜卿卿怜影，偶作花丛回顾。那便向、花间留住。微笑殷勤携手至，愿金铃、一样相遮护。怊怅极，意无主。愔愔却想人如树，怕蹉跎、红飞作阵，绿阴成路。清夜迢迢清弦冷，酒醒当归何处。梦正堕、歌尘烛雾。不记前宵双泪落，叹芳菲、轻被东君误。情切切，付筝柱。
金缕曲·其八
作者：宋翔凤
朝代：清
体裁：词

十丈琼瑶阙。有仙人、携来碧树，种成香窟。本在云霄餐风露，只抱冰肌玉骨。绸直处、芳心如发。桃李娇春低春影，是秦宫、总想花间活。同盼尽，二分月。诗情不是因花发。尽徘徊、芳尘绵邈，暮天空阔。况自伤离伤别后，有梦还多恍惚。容易令、神魂飞越。独倚斜阳沉吟际，道洛川、有赋先唐突。波未远，咏罗袜。
金缕曲·其六
作者：宋翔凤
朝代：清
体裁：词

凤蜡明珠箔。任西风、一花飘坠，一花幽独。总是琼楼高寒甚，冷到人间金屋。是处觅、当年车毂。积有征衣千行泪，和遥峰、万叠哀猿曲。天际远，断还续。心灰耳冷从拘束。别瑶尊、闲情不赋，闲愁偏触。却谢官梅通香信，离思同缄十斛。被勒住、红趺绛鄂。不许春前容易放，剩芳枝、更自矜高躅。相见也，共寥落。
金缕曲·其十
作者：宋翔凤
朝代：清
体裁：词

却似缄情待。正茫茫、烟笼帐远，月筛帘碎。堤上杨丝拖千缕，结尽离肠不解。便一刻、千金难买。心去天涯人眼底，谢灯花、为我生红蓓。开未足，上眉黛。枕函定有香痕在。过初更、端详绣袜，思量罗带。珠箔银屏重重处，藏得春宽似海。咏此际、江皋遗佩。豆蔻梢头如许恨，恨梦魂、狼藉仍无赖。愁已到，暮天外。
金缕曲·其十一
作者：宋翔凤
朝代：清
体裁：词

晓色铜铺影。送庭前、鞋儿微褪，冠儿不整。斜插金钗人如玉，纰缦些些光景。不枉作、连宵酩酊。只恐长堤芳草意，积烟轻，雨薄成凄冷。从此去，怅萍梗。寥寥雁柱低迷境。记人间、可哀一曲，赋情千顷。闲立空阶门初闭，渐是日高昼永。对满地、参差藻荇。为指田田荷叶在，要教他、抱取愁红等。波不动，誓寒井。
金缕曲·其十二
作者：宋翔凤
朝代：清
体裁：词

自溯清淮远。有沧波、向东流处，客魂俱返。一片斜阳芜城下，蕙草只愁先晚。已不忆、瀛洲阆苑。准拟晶帘香閤里，替安排、奁镜陈筝阮。清露重，护前畹。人心怕没天心稳。积从前、醒时怜惜，醉时缱绻。天姥吟成群峰晓，到得花明月满。却露出、明星宛宛。芍药能将诗思动，倚东风，好筑忘忧馆。谁与证，此情款。
金缕曲·其四
作者：宋翔凤
朝代：清
体裁：词

一晌销魂处。记番番、未探心曲，略看眉妩。不似行云飞无定，那得朝朝暮暮。只办取、深情付与。竹外疏香还未识，觉东风、吹起沾泥絮。杨柳怨，大堤路。言词总算无凭据。道渠侬、聪明更胜，光华全露。费尽缠绵还悲恻，暗里难消疑阻。笑自裹、蚕丝偏苦。小鸟何关春色浅，任时啼、时咽轻相诉。红乱落，竟如雨。
金缕曲·星斋属题藤花馆填词图
作者：宋翔凤
朝代：清
体裁：词

谁解词人意。为年年、风前欲困，花阴频醉。此酒未能消郁郁，肯说感时溅泪。知辨取、宫商能细。堤上女儿歌杨柳，有铜弦、铁拨词须记。千种积，那馀事。生从棨戟高门地。谢深情、相过寂寞，相怜憔悴。重叠赠行凄欲绝，独笑浮踪犹寄。怕陌上、难寻归骑。馆忆藤花花漏月，下湘帘，重谱相思字。图再展，夜无寐。
金缕曲·绂庭秋林琴趣写真
作者：宋翔凤
朝代：清
体裁：词

请奏瑶琴曲。问秋林、自摇清影，有人如玉。云作襟怀天寄想，冰雪替消尘俗。已停了、繁弦脆竹。涧底流泉花外韵，就匡床、眠处阴成绿。歌绝代，在空谷。披来画本真堪读。镇常年、引杯看剑，赋诗横槊。只有吴丝系徽轸，理尽缠绵往复。为媵子、新词一幅。唱和更传文窈窕，动归心、我溢愁千斛。桐叶坠，意初触。
金缕曲·范今雨出清微道人扇头画兰属题
作者：宋翔凤
朝代：清
体裁：词

春色飘零久。记分明、画兰有曲，芳姿无偶。韵事总随流水逝，却共离骚系肘。问雾阁、云窗依旧。染黛添芽人不见，积深深、风露能相守。花已暮，影空有。素心难得相携手。认前题、沉沉欲醉，何曾耽酒。月底清魂休寂寞，赖与玉京为友。怕此际、秋林都瘦。幽意琴丝烦更谱，想年时、好梦偏消受。欢未坠，在君袖。
金缕曲·里门晤王湘茝以其令弟雨楼写真索题
作者：宋翔凤
朝代：清
体裁：词

春早吴趋路。恰重逢春明旧侣，尊闲空诉。问我飘零何日定，两鬓侵寻非故。待新燕、归时当去，怕别难兄知难弟，有年年、听雨连床处。情欲往，事终误。教翻画本思平素。尽留连几重云水，几行烟树。多少家山分近远，随意将人留住。比客梦、匆匆无据。此后天涯相思积，寄行藏、为续登楼赋。频四望，镇朝暮。
长亭怨慢·其一
作者：宋翔凤
朝代：清
体裁：词

听风铎、霜铃都碎。似与愁人，划成愁界。小坐沉吟，夜灯明处思无赖。此情谁会。残酒尽、将愁酹。惆怅过今生，未抵取、前生愁债。难再。是年时好梦，总系绣囊罗带。今宵黯黯，莫认作，别离常态。只检点、一幅霞绡，验当日、啼痕犹在。更万叠愁心，须有偏舟能载。
长亭怨慢·其三
作者：宋翔凤
朝代：清
体裁：词

漫疑是、春情无据。总为花枝，未经风雨。尽与流连，渐探芳意到深处。有怀曾吐。相旖旎、仍回顾。领略几分春，却怕说、落红如许。空去。看新潮涨后，底是暮江归路。青溪近也，梦不到、莫愁前渡。便望断、一片隋堤，分题尽、垂杨终古。忆廿四桥边，谁把将离重谱。
长亭怨慢·其二
作者：宋翔凤
朝代：清
体裁：词

记人日、题诗时候。怕共梅花，一时俱瘦。影薄香疏，那能禁取嫩寒透。要迟残漏。魂不去、长相守。未许厌清吟，待后夜、月明如昼。罗袖。便东风好倚，肯忘雪中盟旧。瑶笺试寄，莫是隔、雨林烟岫。倩絮影、替得春心，早防到、轻离轻就。问此际眉梢，应与江波同皱。
长亭怨慢·皖江留别陆祁孙、张鲁冈、杨伯厚、陈叔安
作者：宋翔凤
朝代：清
体裁：词

已赢得、清愁空诉。别了金尊，更停弦柱。细数重逢，几番斜日、几番雨。眼中人远，千里外、离亭树。小立试匆匆，被一岸、疏杨留住。临去。忆前尘若梦，不独青山无语。孤怀总在，算各积、断章零句。为后夜、定起相思，肯自说、归期频误。怕过尽江风，难记年年江路。
长亭怨慢·祁孙次韵赠别因答其意亦次前韵
作者：宋翔凤
朝代：清
体裁：词

听江上、征鸿相诉。起拓船窗，自扶船柱。旧别谁寻，那禁新别、又今雨。近来多病，生意少、千行树。叶叶尽飘零，恨碧影、无情难住。当去。正羁魂未定，尚有红楼传语。伤心子夜，总不似、杜郎题句。为是处、肯作勾留，问几许、年华教误。剩赠答词多，吟向西风前路。
长亭怨慢·记别
作者：宋翔凤
朝代：清
体裁：词

又孤负、良宵无价。转触愁心，欲题还罢。暗里青溪，觅来都作、旧台榭。者番携手，襟袖泪、须盈把。好月要朦胧，莫认是、嫦娥能寡。连夜。对清尊易竭，坐过更阑灯灺。无言半晌，为说到、花开花谢。试看取、小小门前，已不驻、连钱骢马。诉一笛凄凉，送我扁舟东下。
长亭怨慢·铁笛
作者：宋翔凤
朝代：清
体裁：词

可禁得、龙吟虬咽。润玉偏摧，泪筠都裂。鍊节分程，指寒音重、意清别。有人楼上，须弄遍、霓裳叠。古思调难终，为锈住、斑斓苔色。沾臆。到关西日晚，绰板和来声急。江湖远恨，凭吹送、万分萧瑟。笑底事、怨柳临风，要待取、穿云奔石。却渐冷深宵，空倚宫墙追忆。
长相思
作者：宋翔凤
朝代：清
体裁：词

水骎骎。路深深。无数遥山此际沉。知寒碧玉簪。岁兰心。夜阑吟。打叠闲愁休更寻。暮潮已不禁。
霓裳中序第一·徐季雅蓬莱鼓枻图
作者：宋翔凤
朝代：清
体裁：词

徘徊倚碧落。自结遥情何处著。空有清踪漠漠。任几叠云霞，几重楼阁。寻来寂寞。记归舟、兰桨曾泊。偏沉去、蓬莱消息，肯向夕波托。依约。图中岩壑。望不到、精帘翠箔。飘零人瘦似削。渐语笑分明，转成猜度。洪厓浑未觉。剩梦里、钧天广乐。洪涛阔、吹回容易，此意共绵邈。
青玉案
作者：宋翔凤
朝代：清
体裁：词

寻春已到花深处。又认作、花期误，连日春寒空复度。敝裘难换，重帘犹下，只是声声雨。花愁风雨飘零去。尚有浓烟罩花住。试乞软晴天可许。春光能几，春魂欲暮，不定随轻絮。
青玉案
作者：宋翔凤
朝代：清
体裁：词

读书击剑都无谓。问名姓、差能记。更积伤怀前度事。镜里蛾眉，炉边犊鼻，几许添憔悴。名场可有闲田地。安个愁人定容易。百尺楼高难共倚。月敛寒辉，花含清泪，合遣沉沉醉。
青玉案·橄榄
作者：宋翔凤
朝代：清
体裁：词

作花不入嵇含谱。削绿玉、雕盘贮。看取两头纤可数。酒浓茶沸，薄醒微倦，略略知酸苦。甘嫌崖蜜酥嫌乳。独与檀心沁肠腑。结尽清思含未吐。眉头欲涩，舌端欲润，此味寻何许。
青玉案·送邓子期入都
作者：宋翔凤
朝代：清
体裁：词

一天浓绿停鞭处。镇极目、长亭树。尚有轻寒须自护。街衢如绣，帘栊如雾，京洛消尘土。众仙正待霓裳赋。梵字逍遥记前谱。难弟难兄应接武。桂华秋月，杏华春雨，好识长安路。
青玉案·题钱小南词稿
作者：宋翔凤
朝代：清
体裁：词

词人心迹无寻处。已尽把、平生误。一曲新成腔自度。渐甘寥寂，浑无情绪，掩卷思今雨。南云北树难归去。几载依人暮江住。艳福消来天却许。闺中琴友，坐中花语，燕也梁间絮。
青衫湿·蓉郎来送
作者：宋翔凤
朝代：清
体裁：词

临岐预约重相见，经岁路方赊。倚装今夕，去鞭骏驷，来又昏鸦。也知病客，绮怀有限，别思无涯。分明同是，关河沦落，一种年华。
高山流水·铜琴
作者：宋翔凤
朝代：清
体裁：词

欲传意绪托蕉桐。奈缄将、幽恨重重。危柱一声声，优柔不任春风。精金制、旧费良工。高张久，谁数清弦汉殿，露索秦宫。问谁弹古调，果否叶黄钟。归鸿。迷离失归处，聊写就、雪爪泥踪。身世太飘零，付与指底匆匆。漫和平、且算雌雄。隔帘里，疑有萧萧怒骑，寂寂乖龙。渐峰高云敛，调轸试从容。
高阳台
作者：宋翔凤
朝代：清
体裁：词

花月寒初，笙歌断后，空成柳意缠绵。前度春风，旧来门巷依然。十分做尽伤心色，尽孤他、宝马丝鞭。已明明、此别经秋此恨经年。天涯咫尺偏难问，问昭明楼畔，董相祠边。总是迷离，幻来怨海情天。酒醒梦断无归处，似依稀、抱月飘烟。又无端、立遍瑶阶。咏尽金荃。
高阳台
作者：宋翔凤
朝代：清
体裁：词

虫语都停，签声自碎，三更人坐虚堂。静里帘旌，对人尽自低昂。灯花只合开还落，为照成、一味凄凉。最难堪、滴到空阶，冷到匡床。寥寥做出低迷境，正连绵凄紧，结尽愁肠。底处星河，任他有意埋藏。长条定不禁风雨，怕清容、也怨方塘。又何妨、梦为愁添，夜为愁长。
高阳台·七夕后一日代柬
作者：宋翔凤
朝代：清
体裁：词

弦月弯愁，丝风织恨，微凉便觉秋多。叶落螀啼，夜阑少倚吴歌。轻怜重惜都难问，在自家、调护如何。怕尊边、更减清肌又敛双蛾。须知七夕真离夕，莫频寻髡鹊，履试银河。天上人间，做成一钟蹉跎。沉腰潘鬓非前度，只凭将、词赋消磨。漫猜疑、花易生欢，酒易生魔。
高阳台·乙未人日立春同嶰筠先生
作者：宋翔凤
朝代：清
体裁：词

山树含烟，江波皱縠，暖风早转年华。才到鞭春，恰看剪胜家家。城南怕觅登高处，为层楼、总被云遮。任新来、柳放长堤，草满平沙。谁教青鸟通消息，奈刚逢人日，人在天涯。东阁官梅，数枝浓傍檐牙。已知此后关河隔，对冰姿、遥思偏加。尽徘徊、香雾侵帘，弦月笼纱。
高阳台·仙女庙
作者：宋翔凤
朝代：清
体裁：词

碧海茫茫，清淮寂寂，几年频过扁舟。山木丛祠，灵风梦雨生愁。何方箫鼓迎神曲，伫虚空、翠羽光浮。却迢迢，兰茝平皋，环佩中洲。遗碑已断难凭省，有惊波迷岸，暮色沉楼。不卷云旗，替人暗祝潜虬。船窗试写蚕眠字，取传闻、更补荒陬。尽缄来，古思仙心，付与冥搜。
高阳台·六月十五夜泛舟虹桥
作者：宋翔凤
朝代：清
体裁：词

雨约凉丝，云藏宝镜，画船渐散虹桥。酒盏灯残，绝无聊赖深宵。不如同溯空明里，伫愁人、暮水迢迢。恰风来、吹上冰肌，欲怯轻绡。模糊殿阁高低树，记前番倚槛，旧日攀条。今夕何时，清悰闲绪难撩。留侬烟景迷茫极，可知侬、此意全消。已无多、月影花魂，待与谁招。
高阳台·十七夜
作者：宋翔凤
朝代：清
体裁：词

立立行行，风风雨雨，低回惆怅沉吟。曲里情辞，酒边意味愔愔。匆匆断笛零筝后，识个人、托寄遥深。肯轻提、不见回肠，得见伤心。瞢腾上马城闉去，又牵回坊底，重问花阴。总为残宵，怕他觅觅寻寻。更添无数丁宁语，立阶前、斜插瑶簪。定谁知、一度离悰，一度难任。
高阳台·和蔡小石咏同心兰
作者：宋翔凤
朝代：清
体裁：词

香梦通时，暮烟浓处，同心一剪初开。叶叶花花，冰甃如玉盛来。目成未许芳情独。见分明、月地云阶。好携将、证取前盟，更触遥怀。玉堂人对潇湘影，怅无言自远，有意相偎。佳话须传，那同九九图梅。碧纱与护双双蕊，想露寒、早结胚胎。漫教伊、冷到岩阿，空了亭台。
高阳台·寄金近园
作者：宋翔凤
朝代：清
体裁：词

众里嫌身，人前制泪，一般寥落花时。能几相逢，肯同燕影差池。相看英气销难尽，要留将、悱恻相思。记番番，相对凄凉，何事相疑。侵寻坐误谁相惜，太无头无绪，强要人知。陌上春归，飘零风絮烟丝。深深院宇迢迢夜，莫呼来、燕子莺儿。有无边，海思云愁，敢托微词。
高阳台·有图仕女携白芍药碧桃花满筐属题
作者：宋翔凤
朝代：清
体裁：词

名惜将离，词传薄命，人间自识名花。多种芳馨，数枝折作横斜。分明见瑶台里，又无端、携向天涯。怕难寻、千里春心，好记萌芽。平生憔悴相逢易，有前番颜色，谁护轻纱。便是仙人，也教误了年华。要渠结伴空山去，更迷来、洞口烟霞。尽低回、读书屏风，展玉丫叉。
高阳台·次金筤伯韵
作者：宋翔凤
朝代：清
体裁：词

明月楼台，琼花院落，年来总已成尘。越纻吴丝，替将花月难分。珠光不定湖波碧，尽教他、认雨疑云。要描摹、一片新愁，一段眉痕。垂杨万缕都如结，誓邗沟荒水，独个销魂。可奈同时，一篇更诵灵芬。难传有恨无情处，恰沉吟、倚画阑人。又谁知、立尽苍苔，等到黄昏。
高阳台·次龚定庵韵
作者：宋翔凤
朝代：清
体裁：词

云叠离情，风牵别绪，过来几个今宵。人在天涯，芳时各恨飘萧。尊前莫唱伤心曲，有年时、种种无憀。怕蹉跎、冷到琼花，咽到琼箫。休憎一水盈盈隔，唤兰舟渡去，瑶想全抛。如此相逢，泪斑总渍冰绡。消愁说是杯中酒，为愁多、酒也难消。又无端、玉颊微侵，却晕红潮。
高阳台·湘影轩
作者：宋翔凤
朝代：清
体裁：词

疑雨千丝，和烟一缕，人间何处潇湘。十二峰头，十三楼上旁皇。晚来无限凝眸地，有重重、云水苍凉。又愁他、飞落娥池，宛在中央。亭亭小立浑无语，怕凭空引去，欲即迷茫。道是还非，添侬多少思量。分明久被春风误，把心情、托付斜阳。奈人人、能见清踪，不见回肠。
高阳台·自题笠屐写真
作者：宋翔凤
朝代：清
体裁：词

何事蹉跎，轻过壮老，虚生四十馀年。鬓影丝丝，几人识向愁边。章门昔日经游地，遇寻常、貌我寒肩。到而今，依旧飘零，独立花前。昂藏七尺空如寄，负芳春明月，遥夜清弦。触事悲凉，旧尘往梦都捐。从兹笠屩江湖里，去安排、水宿云眠。且收来，眼底群峰，脚底苍烟。
高阳台·钏
作者：宋翔凤
朝代：清
体裁：词

酒倩香温，花防露重，关心只为渠侬。尽意端相，但愁约住还松。一规窈窕双轮转，更凭将、翠袖轻拢。怕如今、劝客灯前，不任瑶钟。醒来帐角才钩处，记弯环雪藕，戍削春葱。总是相思，烦伊制字须工。莫嫌条脱论年命，要黄金、好镇惺忪。问谁能、互解连环，笑脱玲珑。
高阳台·题陆瑶林悼亡诗用吴笛江韵
作者：宋翔凤
朝代：清
体裁：词

五载离悰，三秋客思，相逢忽在并门。示我诗篇，才知瘦了吟身。篇篇别鸿离鸾意，问青天、何处招魂。早知他、有梦通幽，不哭伤神。悄然读罢生枨触，念室藏斗酒，人似劳薪。香雾清辉，年年疑断音尘。伤离伤逝同萧瑟，把韶华、久付啼痕。隔关河、自倚西风，难住蓬根。
鹊桥仙·七夕词同蔡小石邓子久作
作者：宋翔凤
朝代：清
体裁：词

镇相望，遥天里，年年肯动离绪。试重寻，当空际、欲寒风露。银河深浅可识，是旧来曾渡。长寂静，到夜鹊飞时，碧云方暮。此夕巧须乞取。对人间、绮窗朱户。愁织锦自成，漫劳机杼。缄情脉脉难诉。待霓裳能谱。屋端横处，怕明星将曙。
鹊桥仙·小石属题七夕画意
作者：宋翔凤
朝代：清
体裁：词

模糊天阙，徘徊云影，一望迢迢无际。仙山楼阁绝尘寰，奈也有、离愁深系。良期总是，常年今夕，待得二更风细。半规月上好帘栊，又不觉、凉侵半臂。
齐天乐·岁暮书怀次嶰筠先生韵
作者：宋翔凤
朝代：清
体裁：词

江城风雪浑无限，何能便催寒去。已算初春，行过小岁，谁辨羁人情绪。休吟恨赋。任天市沉来，井芒生处。不住飘零，几时飞起是泥絮。清霜先上鬓影，镇常年落魄，还忘辛苦。病怯熏炉，愁陈酒碗，幸有重帘深护。身惭健弩。渐难向圆沙，更惊鸥鹭。渺渺天涯，冷弦犹未谱。
齐天乐·水仙花
作者：宋翔凤
朝代：清
体裁：词

薄尘未必生罗袜，潇湘路长能记。盎溢冰花，岩分雪浪，水佩风裳同倚。容华试拟。伫夜月空山，冷梅初缀。各抱清怀，自流遗韵向琴里。神人姑射正远，借传来小影，宜笑含睇。几惜娉婷，难评绰约，无语犹缄芳意。微香逦迤。要待得群仙，便行瑶砌。望极湖波，影寒云更起。
齐天乐·池阳杜牧之祠次张梧冈韵
作者：宋翔凤
朝代：清
体裁：词

夜阑何事悲清角，戎韬箧中曾注。四十铜鱼，九秋雁影，弄水亭前频赋。春期细数。积韝绁情怀，年华空误。过了飞花，一枝低亚懒重顾。人生偏苦薄宦，便青山未老，朱颜非故。短翼差池，江湖落拓，有曲当筵谁度。高楼日暮。剩碧树无情，望中遥妒。烟雨祠边，几迟归去路。
齐天乐·甲午孟春至皖上呈嶰筠先生
作者：宋翔凤
朝代：清
体裁：词

东风吹送江头路，重寻旧游三载。露浥高牙，香清燕寝，又见牢笼山海。知音许逮。更缓带轻裘。雅歌情在。请展乌丝，看他乐府寄兰茝。天寒记吟侯馆，对荒寒景色，无限酸碎。小队曾经，高楼独倚，此境何人能解。花添蓓蕾。被料峭频番，尽教凝待。赏雨谁从，玉壶春要买。
同吕侍御元素过新郑，侍御有妹随婿在宫，予兄弟五人天各一方，感而赋比
作者：宋聚业
朝代：清

怜余兄弟各西东，一处离情五处同。音问久疏云树外，笑言暂接梦魂中。根浮春水漂萍叶，影乱秋风叫雁鸿。今日停骖新郑道，羡君兄妹乐融融。
宿沅江驿楼时秋分夕
作者：宋聚业
朝代：清

沅水三更月，燕山万里云。梦随天共远，人与序俱分。风景殊蛮落，音书断雁群。可堪秋节半，兰畹正清芬。
题南阳旅壁
作者：宋聚业
朝代：清

真人白水生文叔，名士青山卧武侯。水自奔腾趋汉口，山犹层叠枕城头。时来一夕收铜马，事去经年运木牛。叹息兴亡千载上，荒村野庙总悠悠。
丰台看芍药
作者：宋至
朝代：清
体裁：古风

花事悤悤剩芍药，右安门外车轮错。十里丰台锦绣窝，粉云零乱红霞落。朝分万朵佐宾筵，暮剪千头供画阁。浩态狂香倍可人，讵使春归叹索寞。我家小圃宋城东，丹山雏凤纷栖托。六载骑驴踏软尘，芳时应被花神噱。数枝买得破羁愁，小贮铜瓶颇不恶。清吟冷嗅到三更，梦入乡园披露萼。
九日
作者：宋至
朝代：清
体裁：七言律诗

江风吹雨又吹晴，萧瑟郊原穫稻声。走马空林防落帽，窥墙小妇讶前旌。愁分鸿雁三秋梦，醉倒茱萸九日情。怊怅雷塘何处是，夕阳西下隐层城。
刊补施注苏诗竟于腊月十九坡公生日率诸生致祭
作者：宋至
朝代：清
体裁：古风

前年才葺子美祠，去年又刻东坡诗。祠成得以奉俎豆，诗成尚未陈明粢。今年腊月十有九，月日适当公生时。我家旧藏笠屐像，抠衣冒雨行逶迟。悬小沧浪虔致祭，邀诸同人罗拜之。髣髴先生开颜笑，长须飘肩何嬉嬉。缅维景祐岁丙子，奎宿照耀临峨嵋。大儒崛起司文枋，纵衡上下天人姿。无端党锢来奸忌，百折不死神扶持。公之诗歌炳星日，光燄万丈无时亏。吁嗟乎不见四十二卷复完好，何必景繁顾子吴兴施。
卢师山歌用东坡游径山韵
作者：宋至
朝代：清
体裁：古风

卢师结宇环青山，谷深崖迥如斜川。微雨才过景色霁，短筇与我相周旋。桑乾故道蔽丛木，下瞰不见蛟龙渊。罗雀童子来日暮，收拾媒翳当层巅。须臾顾兔涌林樾，照耀佛座开青莲。眼前洞壑尽诡异，咫尺想见腾蜿蜒。繄余何事杂尘迹，到来忽复思逃禅。夜深僧厨共粗饭，芼以涧蔬蒸榆钱。青松涛起聒两耳，高枕直欲凌风眠。幽鸟栖定人迹绝，仰面惊堕双飞鸢。新诗佶屈愧韩孟，推敲字句心熬煎。俯临翠微不五里，此去沙路殊安便。香台坐久露华重，停杯四望天茫然。吁嗟卢师归何处，手植短柏荣千年。
同介维家大人丰台看芍药迟梁药亭蒋京少不至用东坡定惠院寓居月夜偶出韵
作者：宋至
朝代：清
体裁：古风

昨日慈仁买花归，插满铜瓶香彻夜。今日丰台赏花来，铺茵更坐芳丛下。漙漙朝露犹未晞，东风吹过珠还泻。珊瑚成堆玉作盘，殷红腻白纷低亚。晴郊士女如云屯，野老孤亭容我借。南国美人怅望遥，赋手空怀鲍与谢。适情无事张华筵，白酒黄鸡供村舍。侧帽狂歌惊四邻，醉来欲啖昆崙蔗。长安贵游尽奢豪，杂沓欢呶犹梦怕。只应此地任栖迟，手斧腰镰远讪骂。
和《梦西陂秋日》韵
作者：宋至
朝代：清
体裁：七言绝句

西陂西望足烟波，听彻渔家铜斗歌。春梦秋归偶题句，莺花撩乱客思多。
和家大人《春日雨中同靳熊封儿至过沧浪亭二首》·其一
作者：宋至
朝代：清
体裁：五言律诗

客问沧浪胜，相将过北埼。林光初度雨，水气欲侵衣。失却青山色，翛然白鹭飞。最怜新插柳，春浅早依依。
和家大人《春日雨中同靳熊封儿至过沧浪亭二首》·其二
作者：宋至
朝代：清
体裁：五言律诗

步向亭南望，人传梅氏园。风流总销歇，览眺自琴尊。野寺昏钟发，清溪急雨喧。愿言停短棹，花事访郊原。
和家大人《雨中由磴道上洪光寺二首》韵·其一
作者：宋至
朝代：清
体裁：古风

朝来野日昏，微雨洒幽径。穿藤湿芒鞋，杖策破苔磴。松杉交上头，作意弄烟暝。未穷佛阁奇，已讶山路胜。小憩据石床，狂叫发清兴。遥闻山鸟呼，依俙答僧磬。
和家大人《雨中由磴道上洪光寺二首》韵·其二
作者：宋至
朝代：清
体裁：古风

入门何阒寂，树古苔色鲜。礼佛启中殿，屋老通青天。月镜与云旗，罗照华座巅。僧徒去已久，灶冷无炊烟。饥乌下阶砌，斗鼠登几筵。回望香山阁，栝柏郁苍然。稍恨春游晚，落尽榆荚钱。
圣安寺看楸花
作者：宋至
朝代：清
体裁：七言律诗

紫雪堆空当首夏，柳湖宿雨喜初晴。残花不住枝头落，矮树还从腹内生。日射围垣香乍动，烟笼小院气偏清。连朝酒榼提携遍，只欠南邻枣下行。
夏日诸同人小集晚过龙泉寺南风氏园看古松限韵同赋
作者：宋至
朝代：清
体裁：古风

三年衣上尘，一洗彻宵雨。晓来径草丰，盆兰亦初吐。呼童理茶铛，浓香炷数缕。招邀诸素心，纳凉及亭午。华文君赐誇，琐细话邻圃。共爱龙泉幽，风氏园尤古。向夕次第过，虬松快再睹。恍若揖故交，苍髯笑捋取。盘拿短垣边，枝回而干俯。青翠适当头，涛声时暗鼓。下可坐百人，藓花绣根土。酒户我曹强，馀勇颇能贾。落景透残红，欲去手重抚。偃盖得未曾，捎云那足数。墙西四老槐，离奇与松伍。
宣铜琴炉三十韵
作者：宋至
朝代：清
体裁：古风

宣庙贵薰玩，锤鍊戒纤杂。出冶擅奇珍，制器迈古法。入目璧逢卞，惊心兕离柙。桐君号许分，朝冠耳嗤插。足撑貌颇庄，口方手仅匝。百金价讵昂，七弦盖惜乏。夙癖爱收藏，索看厌纷沓。柴汝脆羞媲，鼐鼒蠢愧狎。色冷埋土璞，质腻醉姬颊。薄红卵肤天，硬黄僧子衲。幽燄常蕴腹，坚彩时彻睫。离陆靡定观，珊瑚搅栀蜡。拨灰爇龙涎，调丝逊山峡。巾频就以烘，经莫藉此压。声久腾帝京，宝喜归余匣。制未满一斤，中可容三合。有字款属镌，无酒唇欲呷。倘遇蔡中郎，焦否指应掐。清誇傍文史，俗幸免闺閤。斗鸡缸名齐，沉泥砚品洽。髹盘奉宜倭，锦囊裹用裌。鼓铸匪为遥，鉴别此云甲。淫雨勤自拭，活火促僮夹。避尘须施笼，位几恒防磕。左辅汉玉匙，右配果园合。谛视讶烂光，欣赏饯残腊。抚之不成音，铿尔空希荅。张灯刻画吟，拈韵次第押。风帘静垂垂，烟篆袅恰恰。小物荐明禋，升香足大祫。
宴集诗
作者：宋至
朝代：清
体裁：古风

我爱开先僧，朋情何缱绻。每当岁之除，残札罗几案。曰别故人久，检阅当会面。矧共京雒游，而不时相见。向夕走家童，委巷招邀遍。迂辛与短李，骑驴赴款宴。石花双鲤鱼，冰盘促首荐。蜡黄莱鸡肋，肪白东鹅片。字裂赪团饼，缕切银丝面。乡味及方物，厨娘取次办。斗箸俄已空，汾酒行无算。或与话交游，或与说乡县。或以肩相倚，或以拇自衒。宛若雅集图，西园岂独擅。忆昔丙子年，大雪深没骭。门前罕车马，九陌铺江练。好客王新城，烧灯当夜半。雪事任阄分，余赋王之涣。回首忽一纪，旧雨多星散。忘形剩我曹，得酒亟应劝。年华不少留，头衔何须换。好待春雪飞，还期共白战。
宿香山来青轩怀愚山侍讲阮亭祭酒即用愚山苏门山韵
作者：宋至
朝代：清
体裁：古风

初地跨山腹，细路羊牛践。门荒匝春流，剥啄人来鲜。扪萝快夕游，跏趺藉苔藓。土花蚀残碣，时代谁能辨。想像翠华留，挥毫兴不浅。僧徒止予宿，风帘始一卷。坐起揖纤阿，酹酒西山巘。览眺企向禽，歌啸缅嵇阮。聊息登顿疲，渐觉怀抱展。夜阑风景佳，露下清泫泫。
将游西山谢方山送酒
作者：宋至
朝代：清
体裁：七言绝句

春来花雨频劳梦，芒屩閒寻破旅愁。却喜宣城真好事，一瓶罗酒饯山游。
恭次前韵简荆山陛交峙公
作者：宋至
朝代：清
体裁：五言律诗

微云送疏雨，萧瑟逼初秋。篱落蛩声动，宵来听处幽。清言思麈尾，苍鬓忝词头。借问江乡客，鲈鱼上钓不。
春日书怀用竹垞检讨柳巷杏花歌韵
作者：宋至
朝代：清
体裁：古风

余也从识字，终岁守一经。偃蹇三十馀，野鹤彫修翎。南下双江北榆塞，年华瞥过如飞星。迩来客帝里，结伴寻林坰。东风妙骀荡，吹我宿酒醒。盘山云起横雨脚，廉纤小雨向夕零。畦蔬灿新绿，剪掇烦园丁。威纡柳巷入佳胜，小麦翻浪何青青。杏萼初试杂红白，已花未花浑娉婷。道旁辘轳汲深井，一木上下悬双瓶。辛勤灌溉走野老，聊避风雨留茅亭。赏心只此不在远，庆丰闸水闻泠泠。诗思忽动快迎刃，庖丁之刀新发硎。风光到眼慊夙愿，布谷催种还堪听。路上小儿竞导客，插花满帽来竛竮。嗟我骨相宜薮泽，胡乃奔走劳其形。伫看鸥鸟殊溶漾，朝飞暮宿依沙汀。渌波村遥空凝睇，纬萧却忆当窗棂。人生有志苦难慰，日居月诸无时停。会须鼓棹下梁苑，藕花十里烟冥冥。
春日忆渌波村
作者：宋至
朝代：清
体裁：七言绝句

杨柳参差恰覆庐，渌波村里绿阴疏。轻舠小坐春风暖，好钓胎虾孕子鱼。
春日有怀西陂次前韵
作者：宋至
朝代：清
体裁：五言律诗

春到西陂早，连宵归梦幽。摇村杨叶嫩，傍岸橹声柔。水渌宜披网，莎青足饭牛。自怜京雒客，不似点波鸥。
春日过灵岩元墓看梅·其一
作者：宋至
朝代：清
体裁：五言律诗

过雨梅花放，春来得共探。一江烟漠漠，十里柳毵毵。胥口帆初挂，横塘路旧谙。不须山寺近，出郭接晴岚。
春日过灵岩元墓看梅·其三
作者：宋至
朝代：清
体裁：五言律诗

落日下船去，微风荡碧波。帆飞急于箭，带月泊山阿。渐觉梅花近，时闻香气过。一尊村舍酒，徙倚听吴歌。
春日过灵岩元墓看梅·其二
作者：宋至
朝代：清
体裁：五言律诗

砚山高不极，亭午访禅林。磬响云烟外，湖明竹树深。美人长寂寞，霸业总销沉。小立空台望，春风忆鼓琴。
春日过灵岩元墓看梅·其五
作者：宋至
朝代：清
体裁：五言律诗

晨兴扶短策，数里到山洼。夹道竹千个，横门梅半花。渔洋浮翠霭，梵呗出烟霞。搔首空廊坐，吟深日欲斜。
春日过灵岩元墓看梅·其六
作者：宋至
朝代：清
体裁：五言律诗

吾家山畔望，林壑倍幽閒。春雪忽为海，香风又一湾。夕阳花绰约，归路鸟绵蛮。不浅登临兴，谁当共往还。
春日过灵岩元墓看梅·其四
作者：宋至
朝代：清
体裁：五言律诗

太湖三万顷，遥望上渔梁。一叶凌空阔，千山接眇茫。松风喧急雨，溪月冷鸣榔。坐久回船卧，梅花入梦香。
松花江绿石砚歌
作者：宋至
朝代：清
体裁：古风

鸭绿江深鼍窟冷，云根截断光炯炯。碧烟一片入手寒，腹作团荷背盘梗。隃麋沈洒松花香，咫尺波涛荡晴景。摩挲雅爱含风漪，好仗濡毫联石鼎。
次韵《七月十五夜过慈仁寺成周卜寓斋看月》
作者：宋至
朝代：清
体裁：五言律诗

雨势宵来歇，僧寮挂月时。故人成小饮，凉露滴高枝。顿切投閒意，争吟绝妙辞。天街灯火静，听彻玉参差。
次韵《岁暮集亦苏堂即席限韵》
作者：宋至
朝代：清
体裁：五言律诗

远道趋庭子，双江入望新。衔杯酬胜地，作赋拥嘉宾。笼鸟窥人静，檐蕉过雨频。离歌犹未发，览眺及芳春。
次韵家大人《辛未夏五月过北兰寺时烟江叠嶂堂初成漫赋五首》·其一
作者：宋至
朝代：清
体裁：七言绝句

北兰曲径入清幽，蕉叶藤梢次第抽。行至空亭一翘首，稻花雨足涨江流。
次韵家大人《辛未夏五月过北兰寺时烟江叠嶂堂初成漫赋五首》·其三
作者：宋至
朝代：清
体裁：七言绝句

栋影萧疏竹影团，山泉一酌讶清寒。毗陵题后人争品，未许参寥两样看。
次韵家大人《辛未夏五月过北兰寺时烟江叠嶂堂初成漫赋五首》·其二
作者：宋至
朝代：清
体裁：七言绝句

波光潋滟柳阴凉，白版为床小阁张。长日听鹂同老衲，浮岚暖翠扑衣裳。
次韵家大人《辛未夏五月过北兰寺时烟江叠嶂堂初成漫赋五首》·其五
作者：宋至
朝代：清
体裁：七言绝句

蹋遍平沙未肯行，心随鸥鹭泛波轻。萧闲更爱江天寺，一尺斜阳塔顶明。
次韵家大人《辛未夏五月过北兰寺时烟江叠嶂堂初成漫赋五首》·其四
作者：宋至
朝代：清
体裁：七言绝句

眼底江山真是画，堂中水石有新图。分题争羡髯翁句，风调居然似大苏。
步家大人《同儿至联句后戏成一绝》韵
作者：宋至
朝代：清
体裁：七言绝句

投老心情喜誉儿，联吟又把岁寒卮。极知学语多生涩，不类斜川集里诗。
步家大人《荻港避风》韵
作者：宋至
朝代：清
体裁：七言律诗

人家篱落散鸡豚，板子矶头日已昏。一簇云沙明荻港，无边雪浪走天门。停桡野岸轻烟合，吹角江楼古戍存。篷底瓦瓯堪独酌，朦胧斜月照孤村。
步家大人《野泊》韵
作者：宋至
朝代：清
体裁：五言律诗

荒陂朝雨过，浅水浴明沙。小泊随渔舫，微香送菜花。春深江势阔，乡远客愁赊。矫首烟汀外，峰高片月斜。
步韵家大人《高江村詹事以龙井茶见饷赋此答谢》
作者：宋至
朝代：清
体裁：古风

经旬病酒苦肺热，颇思啜茗当山岩。日铸半瓯聊止渴，隔年香味惜不兼。昨者蛮笺来吴会，字带龙井之烟岚。曰高江村饶茶癖，筠笼小摘周林岩。雨前雨后分甲乙，旗枪烘焙矜亲拈。长于雀舌细于粒，霏霏玉屑何尖纤。笋绷包束快持赠，爰博酬倡诗篇三。盘空硬句得未有，风韵与荈还相参。远道莫能惠煎瀹，属和箭急催中男。遥忆芳鲜馈春暮，牡丹花正开韦庵。一吟一臭总清绝，举头明月凝湘帘。佳品固应供佳客，左携短李右邵髯。梁溪水递不少缺，腻白如乳盈瓶甔。蟹眼才过松涛起，瓦炉活火须频添。六安梅片岂娣姒，敬亭绿雪同封缄。却笑古人非知味，或舂或碾劳穷檐。龙团凤饼失本性，况复猥琐加姜盐。我昔秧鞋踏灵隐，咫尺龙井未获探。坡老辨才化已久，谁识此种清而甘。读诗疑茶沾齿颊，今宵幽梦萦江南。
游石钟山次晦山大师韵二首·其一
作者：宋至
朝代：清
体裁：五言律诗

已尽匡庐胜，登临更此峰。湍飞穿钓石，风急误僧钟。过眼帆随雁，惊心树化龙。春波逾浩荡，极望一开胸。
游石钟山次晦山大师韵二首·其二
作者：宋至
朝代：清
体裁：五言律诗

蹋遍寻山展，征帆喜暂留。风传深谷响，声入大江流。倚槛当斜日，扪萝忆旧游。坡公饶逸兴，长啸满沧洲。
玉带生歌
作者：宋至
朝代：清
体裁：古风

玉带先生品端洁，夙昔曾托文山契。紫袍挂体不复变，襟期磊落怀冰雪。初疑巨璞禹凿馀，否即女娲捣鍊结。阔才寸许长手耳，波涛澒洞墨花凸。龙尾凤咮何足云，况尔唇全额弗缺。绵绵磷磷�复�，四十四字光昭揭。一从供洒零丁辞，当心忠义磨不灭。文山颓后叹孑遗，顽石坚贞谁见悦。尤物原来耻受怜，握手那肯便成热。嗣偕皋羽拜诸陵，冬青树罢分呜咽。流传异代落巨手，用翻乐府随老铁。六客之中名第一，却嗤焦氏秋非埒。丞相虽同有贤奸，一薰一莸手泽别。袍笏拜之方许观，天阴只恐蛟龙掣。玉笥题句何凛凛，小儒属和空咋舌。
盘谷拙道人以豆苗菜见寄
作者：宋至
朝代：清
体裁：五言律诗

小雨初晴候，空山长豆苗。殷勤道人意，百里寄来遥。嫩绿寒犹卷，清香摘未消。好将一杯酒，感旧坐春宵。
秋日共诸同人过圣安崇效二寺·其一
作者：宋至
朝代：清
体裁：七言绝句

柳湖湖上起秋风，撰杖行来日已中。草草茶瓜供老衲，清言不涉软尘红。
秋日共诸同人过圣安崇效二寺·其三
作者：宋至
朝代：清
体裁：七言绝句

枣花古寺近西偏，枣子累累罥暮烟。一种城南荒废地，争从四字识前贤。
秋日共诸同人过圣安崇效二寺·其二
作者：宋至
朝代：清
体裁：七言绝句

萧森画壁闪灵旗，佛拜栴檀立少时。惆怅宸妃曾祀处，长楸树下读残碑。
秋日共诸同人过圣安崇效二寺·其四
作者：宋至
朝代：清
体裁：七言绝句

忆陪蚕尾老尚书，枣剥空庭月上初。草色依然僧磬冷，梦回忽复十年馀。
秋日广陵杂兴八首·其一
作者：宋至
朝代：清
体裁：七言绝句

雨槛风床数笏宽，蜗牛负壳转身难。晚来小立门前望，竹影修修塔影寒。
秋日广陵杂兴八首·其七
作者：宋至
朝代：清
体裁：七言绝句

采采茱萸落照微，农家大半上渔矶。酒旗歌板平山路，惊起哀鸿何处飞。
秋日广陵杂兴八首·其三
作者：宋至
朝代：清
体裁：七言绝句

稻熟田家风雨连，舍前舍后水平川。不缘两月扬州住，谁信淮南是漏天。
秋日广陵杂兴八首·其二
作者：宋至
朝代：清
体裁：七言绝句

麂眼篱根秋草芟，一丛苦竹对松杉。京江云作邗江雨，水驿鸣铙促落帆。
秋日广陵杂兴八首·其五
作者：宋至
朝代：清
体裁：七言绝句

半规月照玉钩斜，此地曾经葬落花。一种风流消不得，香车宝马又天涯。
秋日广陵杂兴八首·其八
作者：宋至
朝代：清
体裁：七言绝句

秋老江乡霜倒蒲，渔庄蟹舍日提壶。归时还倩琴川叟，貌我金焦放棹图。
秋日广陵杂兴八首·其六
作者：宋至
朝代：清
体裁：七言绝句

蛟门墓已缠秋草，梅壑梅岑两惨悽。屈指故人零落尽，栏干倚遍日平西。
秋日广陵杂兴八首·其四
作者：宋至
朝代：清
体裁：七言绝句

眠凫翘鹭惊人起，行饭溪南曳短藜。独对斜阳怀杜牧，竹西亭子草萋萋。
秋晚同志上赋
作者：宋至
朝代：清

飘萧风雨满江乡，无那羁愁分外强。井上高梧零浅碧，篱边丛菊破深黄。半天寒色侵归雁，一笛秋声怨夕阳。何处林泉堪寄傲，幽寻好向赞公房。
端书
作者：宋至
朝代：清

端书洗砚更焚香，冷淡生涯与转长。二十四桥红叶遍，雁声和月过东墙。
自玉泉至卧佛寺宿用东坡次正辅同游白水山韵
作者：宋至
朝代：清
体裁：古风

太行迢递横天涯，西山之麓堪为家。良辰选胜欣就道，担簦提榼随牛车。苍崖邃洞恣搜剔，裂帛湖水漾日斜。尔雅所载信非妄，甘泉时降万物嘉。行行为询耶律墓，伫闻野寺演法华。大师之坟绕榛莽，不封不树怜莺花。委蛇一径达山腹，森森竹柏相交加。荒凉古刹起何代，桫椤树老人惊誇。山樱欲熟鸟先啄，新叶荫砌纷枝桠。殿宇无人帚挂壁，飞鼯栖窜屯烟霞。须叟暝色冠林薄，草根时复鸣春蛙。杯行到手一仰眺，跏趺恰喜当山洼。老僧导予看卧佛，诸天罗列肩相差。村烟鬼火两明灭，微闻岩溜溅溪沙。雨墙题句劳属和，迷离醉眼如笼纱。四山明月静万籁，玉盘却爱无纤瑕。披襟殿角匝独树，行吟声苦同咨嗟。五华钟磬下天际，倾耳未许冈峦遮。夜来塔灯光燄燄，香山可望知非遐。明朝跨马蹑险去，苍松夹路喧啼鸦。
舟过彭蠡望匡庐用澹亭游悬空寺韵
作者：宋至
朝代：清
体裁：古风

匡庐之山镇南服，峰如苞竹抽龙孙。我来扁舟出其下，巍然势压鄱湖尊。屏风九叠散层翠，一一突兀惊心魂。千岩万壑竞趋赴，兹山屹立看崩奔。螺旋瓠剖望不极，窅�略辨山之门。烟岚敛尽雨初霁，匹练犹挂飞流痕。独有五老更奇绝，嵯峨各向晴空蹲。东林开先邈何许，钟声恍听来黄昏。须臾野烧起山半，北烛碣石西昆崙。髣髴绛节会群帝，定有白鹿随飞轩。吁嗟灵异幻今古，纷纷俗子谁堪论。洞天咫尺渺难即，愁吟徒使胸怀繁。夜深风急云似墨，蛟龙欲起湖波翻。
西山道中
作者：宋至
朝代：清
体裁：七言律诗

莺花三月漾春晖，杏子开残桑叶肥。废寺寻来碑半仆，断桥行处柳成围。抽芒小麦翻青浪，掠水轻鸥斗素衣。望里诸峰图画好，吟鞭早喜谢尘鞿。
赈饥淮扬寓江都范公祠作
作者：宋至
朝代：清
体裁：七言律诗

鸭脚萧萧荫短垣，范公祠下复停轩。经旬转粟烦飞檄，何日哀鸿返故园。极望平山云作阵，还愁海岸雨倾盆。趋庭小住刊江上，向夕凭栏酒一尊。
过万泉寺
作者：宋至
朝代：清
体裁：古风

秋染园林风渐猛，萧瑟稻穗摇波影。祖氏庄西涌万泉，方罫水田三十顷。人家生计等江南，数鹅放鸭提笭箵。寺门颓落枕溪漘，簇簇蓼花斜复整。出泥冰藕荐僧盘，齿颊未动惊香冷。镇日西山泼翠来，荒寒诗色谁知领。回首夕阳剩浅红，一声清磬发深省。
送介维返歙县
作者：宋至
朝代：清

故人理归楫，秋色老芙蕖。此日一尊酒，何时尺素书。江枫衔落照，海雁下荒渠。我亦羁栖客，能无忆旧庐。
送心壁上人还开先寺次青门韵
作者：宋至
朝代：清

邓尉探梅罢，高僧别我归。烟江聊握手，春雨细沾衣。路逐青山杳，帆携白鸟飞。到应三月暮，犹及看蔷薇。两度匡庐过，开先未一游。飞流喧客梦，清磬隐僧楼。树密时时雨，山深日日秋。送师今夜里，遥忆玉潭幽。
送心壁上人还开先寺次青门韵·其一
作者：宋至
朝代：清

邓尉探梅罢，高僧别我归。烟江聊握手，春雨细沾衣。路逐青山杳，帆携白鸟飞。到应三月暮，犹及看蔷薇。
送心壁上人还开先寺次青门韵·其二
作者：宋至
朝代：清

两度匡庐过，开先未一游。飞流喧客梦，清磬隐僧楼。树密时时雨，山深日日秋。送师今夜里，遥忆玉潭幽。
送李少司空贞孟予告还柘城
作者：宋至
朝代：清
体裁：七言律诗

白发心情圣主怜，閒身乞得守林泉。名传殿上韩公最，社结睢阳杜老先。箧里天书誇族党，雨中鸠杖话桑田。他年问字云亭去，清酒盈尊祝大年。
邻家竹园
作者：宋至
朝代：清
体裁：古风

立秋六十天，暑气时作恶。祠南美修篁，连日出行药。竹根蔓草缠，芜秽侵茫屩。呼童加剪除，耳目得一廓。譬如婴尘坌，忽被清泉瀹。徘徊日欲昏，嘲哳罗归雀。广陌起秋风，乾叶萧萧落。
郯城夜行
作者：宋至
朝代：清

鞭梢指点问前程，狐帽狼裘踏雪行。霜月欲沉风力劲，断鸿声里过郯城。
重过遵化练泉恭步先文康韵
作者：宋至
朝代：清
体裁：古风

我家祖父宦游奇，先后接踵来畿甸。潞沙之东古无终，五峰岝峉当北面。有泉活活傍城隈，红霞射水水如茜。文康旧迹馀双亭，翳以苍松何葱茜。小子从观及暮春，波光一望惊江练。芦荻风生客衣凉，木鱼粥鼓闻禅院。僧言是地盘乌龙，蒲池涓涓未足善。当年诗版已无存，残碑犹勒中丞宴。微云澹沲起遥汀，沙鸟迎人时一啭。女墙高处纷野花，回飙吹落还片片。人生只此足幽栖，鹿鹿徒使青山贱。吾欲掉头谢尘寰，布袜棕鞋从兹遍。好怀应亦鉴清流，五岳游踪岂待饯。
长安午日诸同人集用家大人村居即事雪桥吊郢子二诗韵·其一
作者：宋至
朝代：清
体裁：七言律诗

莺啼才过噪雏鸦，嫩绿当窗客兴加。视草今年联棣萼，趋庭往事说藤花。官閒大似三眠柳，门静何须两部蛙。蒲酒盈樽来旧雨，新题阄罢手频叉。
长安午日诸同人集用家大人村居即事雪桥吊郢子二诗韵·其二
作者：宋至
朝代：清
体裁：七言律诗

西陂烟月足清幽，方外诗人到惠休。十里芰荷藏斗鸭，千章杨柳带鸣鸠。平头拄杖穿花去，短后单衣冒雨留。极目雪桥何处是，鸥波无际梦悠悠。
雨中舟次仙女庙示青门
作者：宋至
朝代：清
体裁：五言律诗

湾口东头去，荒祠得暂留。野风吟落木，残照冷孤舟。生计怜投钓，人家合卖牛。飞飞淮海雁，何日慰离忧。
雪
作者：宋至
朝代：清
体裁：古风

江乡泽水当坚腹，北风吹彻元阴酷。溅溅才惊落瓦沟，洒洒还看敲庭竹。饥鸟攫食匝树鸣，冻雀引伴缘窗宿。街头酒价知应昂，江边鱼网想当束。来牟根深快藉培，狐兔迹显愁难伏。幽人闭户抱醉眠，舟子推篷祝晴旭。唤醒平台老邹枚，判出匡庐真面目。芦汀画手不复传，眉山战笔谁能续。且喜眼界顿空明，独立高楼恣遐瞩。
题王勤中画
作者：宋至
朝代：清
体裁：古风

老柳发金线，丝丝扫晴波。白小惊复定，唼水藏圆荷。树头两黄鸟，相视调清歌。隋家堤边景，纳凉记曾过。
题王叔明听雨楼图
作者：宋至
朝代：清
体裁：古风

作客岁已久，夜来乡思生。梦回西陂里，听雨当茅亭。晓起展图画，寓目心忽惊。恍如梦中见，琐细何分明。千章映杨柳，沙白水荇青。村远堤压岸，孤舟浮烟汀。披蓑戴箬笠，款乃冲风行。几时赋归去，小楼坐深更。绿波罨霮䨴，渔火看星星。倩彼白描手，貌我听雨情。何事抚卷轴，空忆□□声。
雨中舟次仙女庙示青门用家大人韵
作者：宋致
朝代：清
体裁：五言律诗

湾口曾经过，荒祠那可留。水平涵远树，风疾送孤舟。有户皆沈灶，无田不用牛。哀鸿何处集，未释稻粱忧。
史梦兰继室田太夫人九十大寿
作者：宋芝洞
朝代：清
体裁：联

祥降九天，祝九五日福九五日寿；荣膺八座，庆八千为春八千为秋。
八月七日同澹人平山堂访桂
作者：宋茂初
朝代：清

出门百里余，风物便清美。孰为同心人，邂逅忽在此。病后不自怜，倔强若有恃。忘从辛苦来，翻然各欣喜。行乐宜及时，惜费真可鄙。此意天公知，秋光为君霁。楼观何连翩，得桥为结束。过桥一骋望，晴波浸凉绿。杨柳临风流，蒹葭傍水矗。披襟对夕阳，泠然秋意足。山水多清音，岂在丝与竹。无心凫鹭群，上下自相逐。香气空中来，欲著游人衣。入门树下坐，树老花半稀。淮南古名胜，小山今是非。此桂占此境，知复谁所遗。婆娑莫叹息，外瘠中愈肥。不见欧公柳，长对吴岫微。
八月七日同澹人平山堂访桂·其一
作者：宋茂初
朝代：清

出门百里余，风物便清美。孰为同心人，邂逅忽在此。病后不自怜，倔强若有恃。忘从辛苦来，翻然各欣喜。行乐宜及时，惜费真可鄙。此意天公知，秋光为君霁。
八月七日同澹人平山堂访桂·其三
作者：宋茂初
朝代：清

香气空中来，欲著游人衣。入门树下坐，树老花半稀。淮南古名胜，小山今是非。此桂占此境，知复谁所遗。婆娑莫叹息，外瘠中愈肥。不见欧公柳，长对吴岫微。
八月七日同澹人平山堂访桂·其二
作者：宋茂初
朝代：清

楼观何连翩，得桥为结束。过桥一骋望，晴波浸凉绿。杨柳临风流，蒹葭傍水矗。披襟对夕阳，泠然秋意足。山水多清音，岂在丝与竹。无心凫鹭群，上下自相逐。
八月七日同澹人平山堂访桂·其四
作者：宋茂初
朝代：清

回舟暮色苍，张镫促晚宴。酣嬉杂诙嘲，酒红初被面。隔船多窈窕，清歌拂纨扇。夜深人意阑，湘女逞灵变。笑口诚难开，莫怪恣游衍。听歌且缓行，船头月一片。
赵北口
作者：宋茂初
朝代：清

山势东来奔万马，山行十日无完裤。生愁乱石摧车轮，忽现汀洲意潇洒。晴波一碧杳无际，燕赵中间大如砺。晚风斜掠涣鳞生，织成万顷靴纹细。长桥卧水垂虹霓，桥畔帆樯雁行列。人语喧阗杂乱鸦，镫火黄昏照残雪。我家三十六湖滨，惯向烟波采白蘋。尊前共羡双鱼美，忽忆淮南二月春。
雨中作
作者：宋茂初
朝代：清

东风吹雨到重城，古屋萧森罢送迎。帘护浓阴催暝色，檐飞急溜作泉声。落红殷地榴初褪，浅碧侵阶藓又生。最是三餐才报罢，短童携出瓦镫檠。
㟃峿
作者：宋荦
朝代：清
体裁：五言律诗

雁影落霜芜，惊心岁欲徂。长途驱款段，斜日过㟃峿。苍莽江淮近，消沈楚汉俱。劳歌闻瓠子，河上一踟蹰。
丁景吕傅卣生见过席上有作用景吕韵三首·其一
作者：宋荦
朝代：清
体裁：七言绝句

绝代佳人联袂至，周行示我正相须。堪从仲举殷勤问，稚外还能一客无。
丁景吕傅卣生见过席上有作用景吕韵三首·其三
作者：宋荦
朝代：清
体裁：七言绝句

指挥定乱寻常事，敢向文成步后尘。剩喜素心相对处，焚香扫地作閒人。
丁景吕傅卣生见过席上有作用景吕韵三首·其二
作者：宋荦
朝代：清
体裁：七言绝句

傅咸弃世元高躅，丁密休官有令闻。一樽斋阁修篁下，不少清风似此君。
七月十五夜过慈仁寺成周卜寓斋看月
作者：宋荦
朝代：清
体裁：五言律诗

入寺寻明月，高空过雨时。湿烟开古阁，静影踏疏枝。清兴秋来发，深杯老不辞。归途灯万点，荷叶碧参差。
三字令·春夜雨
作者：宋荦
朝代：清

春正好，雨丝丝。湿花枝。朱户掩，画屏围。耐轻寒，听细响，夜何其。三更后，梦迟迟。几多思。灯影涩，漏声稀。恨残红，愁嫩绿，晓来时。
三月十九日上驻跸吴门命荦恭进诗集并蒙天语垂问子至纪恩二首·其一
作者：宋荦
朝代：清
体裁：七言绝句

性耽啸咏自髫年，寒食春城句浪传。今日蒙恩宣索去，好将御览署残编。
三月十九日上驻跸吴门命荦恭进诗集并蒙天语垂问子至纪恩二首·其二
作者：宋荦
朝代：清
体裁：七言绝句

准敕偏教进恶诗，生平遭际算来奇。粗传家学田间子，又向云霄荷主知。
上元前一夜留钱介维小饮用梅圣俞答吴长文内翰遗石器八十八件韵
作者：宋荦
朝代：清
体裁：古风

冠盖纷长安，我心仍樵牧。寒梅如佳人，爱此颜如玉。花间赋新诗，古调恒自勖。令节逼上元，传柑有遗俗。故友乘夜来，蕙带清我目。小斋纵高谈，欠伸头抵屋。壁挂旧岁灯，一盏已云足。瓶罄易水醪，继之烧春酷。奚必烹熊蹯，剪韭亦旨蓄。中酒读宛陵，髣髴金石录。
上元过慈仁寺买书
作者：宋荦
朝代：清
体裁：七言律诗

华灯九陌挂春风，独买残编古寺中。蜡屐久怀康乐好，紬书今识彦鸾工。窗间冰雪归堪把，月下笙歌兴不同。明日又愁公事扰，西曹读律技偏穷。
上巳邀诸子游乐春园
作者：宋荦
朝代：清
体裁：五言排律

令节催游兴，芳郊过雨辰。千林花竞发，万象气皆新。傍水开园好，归田荷宠频。御书惊父老，赐果带松筠。岂独安衰质，还依聚故人。风骚推作手，瓶拂接閒身。碧藓欣迎步，幽兰许共纫。清阴墙柏送，红湿海棠匀。梅落疑留雪，芹香当煮莼。树根才命酒，河上又垂纶。杨柳萦波面，樱桃点涧唇。待摇乌榜去，长与白鸥亲。老境惟潇洒，高歌异隐沦。载赓圣人句，真乐故乡春。
上自塞外网得松花江鱼遣使进献皇太后分赐九卿有差臣荦得拜四尾敬赋二首·其一
作者：宋荦
朝代：清
体裁：五言律诗

江色松花冷，文鳞出网肥。使星驰绝塞，方物献慈闱。画省承恩渥，新诗纪盛挥。白头藤荫下，不少素餐讥。
上自塞外网得松花江鱼遣使进献皇太后分赐九卿有差臣荦得拜四尾敬赋二首·其二
作者：宋荦
朝代：清
体裁：五言律诗

讵数江鲥美，春秋荐寝园。拜归肃家祭，烹出集高轩。松酿当墙过，霜花点座繁。宸章仰鱼麦，清梦到荒村。
上谷谒杨椒山先生祠次魏司寇环溪先生李佥事梅崖壁间韵·其一
作者：宋荦
朝代：清
体裁：七言律诗

椒山峻与太行同，謇谔居然折槛风。曲突岂惟弹马市，伤心终使媲龙逢。清霜气结临刑句，赤日光留未了忠。魂魄自来思故里，渚蘋殷荐废祠中。
上谷谒杨椒山先生祠次魏司寇环溪先生李佥事梅崖壁间韵·其二
作者：宋荦
朝代：清
体裁：七言律诗

历尽艰危谪远方，还将一死震岩廊。批鳞目已无丞相，列俎人争拜奉常。梦里笙镛元有志，街头枷锁任飘香。灵风萧飒须如戟，庭舞神鸦老桧苍。
丙子正月丁卯日过丁卯桥
作者：宋荦
朝代：清
体裁：古风

我读丁卯集，辄思丁卯桥。佳话偶然耳，流传年代遥。访古润城南，曲港通江潮。夹岸几家住，烟火晨萧条。石梁跨其上，来往惟渔樵。欹栏与坏柱，风物仍前朝。吟魂不可接，绿水空迢迢。酹尔一杯酒，为尔赋大招。是日又丁卯，一笑羁愁消。登舟对新月，掉头起长谣。
东坡先生画竹歌
作者：宋荦
朝代：清
体裁：古风

我家画竹亦云夥，昔有与可今东坡。到眼素练不三尺，琅玕几个临沧波。疏枝密叶总生动，荒汀一抹苍烟多。根下奇石得位置，遗箨满地蒙青莎。金山老衲旧题句，荆公振笔来和歌。诗清字瘦画增重，四角朱印森遮罗。忆髯道场写风筱，掀舞之势曾自哦。醉墨吐作苍苍石，涪翁击节无差讹。千秋妙迹落吾手，宝惜岂啻隋珠过。堂上忽辟梁王圃，清阴一片堪婆娑。竟须散发寻画去，缁尘十丈奈我何。
东斋作
作者：宋荦
朝代：清
体裁：古风

官衙类荒村，高斋莽寥廓。几席控江湖，轩楹带岩壑。往往山水音，泠然座中作。墙隅竹与蕉，枝叶相参错。青黄丽可观，如对三春萼。严霜旦夕来，沾洒将零落。灿灿东篱花，颜色已非昨。临风步广除，徙倚闻寒雀。眷言盛岁淹，顾念修名薄。抚衷抱郁陶，任运甘萧索。载咏素餐诗，于焉发内作。
东村刈麦
作者：宋荦
朝代：清
体裁：五言律诗

五月东村麦，芃芃没垄高。因风翻废圃，过雨乱平皋。官帖储胥急，田歌铚艾劳。永言勤力作，庶此慰嗷嗷。
丰台看芍药
作者：宋荦
朝代：清
体裁：古风

丰台芍药辇下奇，城南十里纷离披。连日阴霾忽晴霁，寻花车马相攀追。东丰西丰花作海，竹篱茅屋翻朝曦。相公之园众香国，一亭环绕皆燕姬。提携游伴过别坞，展席呼酒夕照时。狂香共挹老槐下，一朵压帽从余嬉。忆昔家居古竹圃，花屏插就云霞垂。含清亭畔几开宴，当筵各斗琼琚词。此际吟怀得浩浩，颠狂一任旁人嗤。寄语西陂灌园叟，旦晚会有看花期。
丸药示介维用皮日休夏首病愈因招鲁望韵
作者：宋荦
朝代：清
体裁：七言律诗

丸药晨披白袷衣，在公何异卧岩扉。漫言帆影横江少，且喜花香入座微。槛舞一双仙蝶丽，厨烹尺半鲤鱼肥。连朝拚得吟诗瘦，祇要风流斗陆机。
为陈蔼公题傅青主徵君村居图次青主原韵
作者：宋荦
朝代：清
体裁：古风

水石明素练，触迕江湖心。高士写平远，妙迹追云林。村居寄寥廓，一半烟霭沉。朅来斗室内，忽觌郎山岑。幽人时危坐，耳畔流清音。
久雨忽晴喜子湘心壁道人同日至援笔赋此
作者：宋荦
朝代：清
体裁：七言律诗

一春积雨径生苔，池馆今晨霁色开。高士青门行药至，道人庐阜打包来。禅床吟笔须料理，蟹舍渔庄好溯洄。莫问政成铛脚否，山桃花下且衔杯。
乌江
作者：宋荦
朝代：清

落日乌江系小船，拔山气势想当年。一间古庙荒烟外，野鼠衔髭上几筵。
乐春园看芍药用孙韦金韵
作者：宋荦
朝代：清
体裁：古风

一春花事系清梦，日日邀宾设飞鞚。天香已过来狂香，茧栗几枝芳意动。漫将盛事说扬州，溱洧已入诗人讽。莺粟粗俗祇堪奴，木香琐细难为共。骈红俪白殿青阳，亚字栏边任披弄。忆昔六子启吟社，竹圃丛深露华重。瓶罂满插蒸云霞，清啸从人诧鸾凤。后来南国久勾留，阔绝花香及鸟哢。玩芳偶宴小沧浪，好事吴人传说众。丰台前岁探繁葩，颇与吾乡相伯仲。綵旄绛节晴旭临，锦帐芳畦殊色送。故相一亭号最幽，解衣槐下偕宾从。乐春此日得遂初，樱笋经时足清供。藉草杯将花相酹，翻阶句听龙孙诵。上客赋手媲王筠，我老花前气豪纵。人言八十如四十，怀抱翛然扫憁恫。前月花发紫罗襕，既醉犹嫌饮未痛。会看婪尾作狡狯，异种又出西陂宋。
乙亥元日雪同子湘山书试手为长句
作者：宋荦
朝代：清
体裁：古风

去岁春雨兆有年，长句曾写述鹿轩。今年元日更快意，开门大雪来漫天。五更的皪晃冠佩，向晓飘瞥迷市廛。朝正已罢掩戟户，平铺曲径添静便。登楼一望飞鸟绝，穹窿㟧岝何处边。方塘波溢石欲没，小梅湿重香微传。打麦穫稻事可必，田租之半况已蠲。青门客园两诗老，竞呵冻笔吟耸肩。吾山香海待临眺，欧公白战聊周旋。诗成呼酒浇利市，我醉欲枕印簏眠。黄昏檐溜滴不止，风吹街鼓声阗阗。
九峰曲二首·其一
作者：宋荦
朝代：清
体裁：七言绝句

才过青浦望松江，淼淼澄波白鸟双。九朵芙蓉相并出，一天晴翠扑船窗。
九峰曲二首·其二
作者：宋荦
朝代：清
体裁：七言绝句

雨过斜阳入趣途，群峰参错水萦纡。看山怪道如相识，往日曾披雪霁图。
九日暨诸君登毗卢阁饮樵沙道院和韵
作者：宋荦
朝代：清
体裁：古风

昨为郭外花宫游，塔外松风剧萧旷。别来三日软尘中，铃语犹闻耳畔飏。今辰兴发作重九，共蹑慈仁高阁上。盛明七子此振衣，诗句流傅竞弘壮。迩来松死游亦稀，霄汉我曹任俯仰。嵯峨宫阙驾方蓬，迢递云山俨屏障。凭栏一啸凉飙吹，宦况羁愁尽驱放。我过七十望八十，登顿虽烦神逾王。更从别巷访樵沙，道院幽幽惬微尚。到门鸟语讶梭鸣，行地桐阴疑水涨。仙坛屡事文字饮，此际追攀得哲匠。儿孙侍行颇解事，采菊荒园导邛杖。携来御赐松花鱼，分啖还期发高唱。道人尸解已百年，郁郁孤坟仍在望。呼之或出松楸间，浊酒一瓢好相饷。风林纤月且徘徊，脱却长安冠盖样。
九日池上示子湘
作者：宋荦
朝代：清
体裁：七言律诗

秋色连朝揽最多，霜威欲倒半池荷。乍怜黄菊窥人在，未返青山奈老何。旧雨每来方外札，新诗偶向水边哦。相看一笑清如鹄，惟有韦庵与亦窝。
九日游寒山五首·其一
作者：宋荦
朝代：清
体裁：七言绝句

稻黄山碧水淙潺，九日风光破客颜。不逐游人治平寺，独乘笋舆入寒山。
九日游寒山五首·其三
作者：宋荦
朝代：清
体裁：七言绝句

别从初地恣攀跻，赤帻红英冷色齐。欲同弥勒龛中住，省得幽香是木犀。
九日游寒山五首·其二
作者：宋荦
朝代：清
体裁：七言绝句

回环川色与峦容，画本初惊此地逢。空谷庵中一延伫，老僧才打午时钟。
九日游寒山五首·其五
作者：宋荦
朝代：清
体裁：七言绝句

漫同樵子问归途，片月迎人兴不孤。新诗写就儿孙和，白傅当年似此无。
九日游寒山五首·其四
作者：宋荦
朝代：清
体裁：七言绝句

螺顶由来绝点尘，危楼岚翠染衣巾。殷勤小摘篱边菊，一荐寒山旧主人。
九日用至韵
作者：宋荦
朝代：清
体裁：七言律诗

乍晴乍雨当重九，笠屐风前缓缓行。傍水閒园留野鹤，戛天高柳接荒城。宦途偪仄谁停手，秋鬓沧浪爱落英。此际呼儿问乡国，和松茅屋葺初成。
九月十三夜梦舟泊江上大雪中与故人周侍郎栎园杜处士茶村分韵赋诗余得句云故人同野岸急雪洒船窗既寤于枕上续成篝灯趣录漏下五鼓矣
作者：宋荦
朝代：清
体裁：五言律诗

梦入沧波里，重云压大江。故人同野岸，急雪洒船窗。诗得荒寒助，心将老宿降。五更趣追写，残烛影幢幢。
乾清门奏事用王维早朝韵
作者：宋荦
朝代：清
体裁：古风

鸦盘宫树鸣，月落金门曙。启事逐上卿，迤逦层霄去。氤氲接御香，咫尺垂衣处。佽飞感昔年，执戟随驺驭。